[VIDEO] Trak pikap pandu melulu bahagian kiri jalan diburu
Oleh AZMI NORDIN

11 Mac 2023, 6:30 pm
PETALING JAYA – Polis sedang mengesan pemandu trak pikap yang memandu secara melulu di bahagian kiri jalan sehingga melanggar sebuah kenderaan lain di Lebuh Raya Persekutuan, di sini, semalam.
Timbalan Ketua Polis Petaling Jaya, Superintendan Ku Mashariman Ku Mahmood berkata, pihaknya mendapat kejadian tersebut yang tular di media sosial sekitar pukul 11.30 pagi tadi.
Katanya, kejadian tersebut berlaku semalam sekitar pukul 10.49 pagi membabitkan pacuan empat roda itu yang memotong semua kenderaan sepanjang jalan tersebut di bahagian kiri jalan.
“Kes disiasat di bawah Seksyen 42 Akta Pengangkutan Jalan 1987.
“Kami sedang giat menjalankan usaha mengesan pemandu kereta yang terlibat dalam kejadian ini,” katanya dalam kenyataan hari ini.
Menurut Ku Mashariman, orang ramai yang mempunyai maklumat berkaitan kes ini boleh menhubungi balai polis berdekatan atau berhubung dengan Pegawai Penyiasat Trafik, Inspektor M. Sivam di talian 017-3290749. -KOSMO! ONLINE.


Amaran hujan berterusan di Sarawak sehingga esok
Oleh NURUL IZZATI ZAINI

11 Mac 2023, 6:21 pm
PETALING JAYA – Jabatan Metreologi (MetMalaysia) mengeluarkan amaran hujan berterusan kategori buruk di beberapa kawasan sekitar Sarawak, sehingga esok.
MetMalaysia menerusi kenyataan di laman sesawangnya berkata, antara kawasan yang terlibat adalah Kuching dan Samarahan (Samarahan & Asajaya).
“Amaran hujan berterusan kategori waspada turut dikeluarkan di beberapa kawasan lain seperti Serian dan Samarahan (Simunjan),” katanya.
Dalam pada itu, amaran ribut petir, hujan lebat dan angin kencang dijangka di enam negeri sehingga pukul 7 malam ini.
Jelasnya, di negeri Kedah kawasan yang terlibat adalah Kulim dan Bandar Baharu) manakala di Pulau Pinang adalah Seberang Perai Utara, Seberang Perai Tengah dan Seberang Perai Selatan).
“Kawasan yang akan berdepan cuaca buruk ini di Perak adalah Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim).

“Situasi sama turut diramalkan di Selangor (Hulu Selangor) dan Johor (Muar dan Batu Pahat),” ujarnya.
Tambah MetMalaysia, kawasan-kawasan yang dijangka mengalami ribut petir di Sarawak pula adalah Sri Aman, Betong, Sarikei (Pakan dan Julau), Sibu (Kanowit), Kapit (Song) dan Bintulu (Tatau). – KOSMO! ONLINE


Anwar bertemu kembali rakan sekolah
Oleh ASLIZA MUSA

11 Mac 2023, 3:52 pm
IPOH – Selepas lebih 50 tahun tidak bersua muka, Datuk Seri Anwar Ibrahim kembali bertemu rakan sekolahnya semasa menuntut di Kolej Melayu Kuala Kangsar (MCKK).
Pertemuan Perdana Menteri dengan Ahmad Fawzi Shafii, 75, berlangsung ceria apabila Ahli Parlimen Tambun itu bergurau dan mengusik Ahmad Fawzi sambil mengimbau ‘kenakalan’ mereka ketika bersekolah.
Anwar dan Ahmad Fawzi meninggalkan bangku sekolah pada tahun 1966 dengan kedua-dua mereka kemudiannya menyambung pengajian di Universiti Malaya (UM) pada 1967.
Anwar yang berbaju kemeja berwarna biru meluangkan masa kira-kira 20 minit, turut merakam gambar sebagai tanda kenang-kenangan.
Ahmad Fawzi yang juga pernah sebilik dengan Anwar ketika menuntut di UM didiagnosis sebagai penghidap skizofrenia dan kini terlantar di rumah sejak dua bulan lalu.
Menurut adik bongsu Ahmad Fawzi, Dr Jama’iyah, 62, dia dan keluarga gembira apabila dimaklumkan bahawa pemimpin negara itu akan datang ke rumah untuk menziarahi Ahmad Fawzi.

Malah katanya, abangnya itu juga amat terharu sehingga mengalirkan air mata ketika dimaklumkan mengenai kunjungan tersebut.
“Walaupun ingatannya tidak berapa kuat lagi kerana faktor usia, namun dia masih ingat kawan-kawan.
“Ketika Presiden Alumni MCKK beritahu Anwar mahu datang ke rumah pun, dia menangis sebab terharu. Dia ketua kelas Anwar semasa di MCKK,” katanya ketika ditemui di rumahnya di Taman Desa Seri Ampang di sini hari ini.
Terdahulu, Anwar dalam lawatannya ke Perak hadir ke Taman D. R Seenivasagam di sini bagi merasmikan Sambutan Hari Landskap Negara diikuti perasmian Sambutan Hari Air Sedunia 2023 di Stadium Indera Mulia.
Perdana Menteri kemudiannya turut menyempurnakan perasmian Balai Bomba dan Penyelamat (BBP) Tambun di Tambun. – KOSMO! ONLINE


Kembara Perpaduan Malaysia Madani kukuh semangat perpaduan
Oleh MUHAMMAD NAJIEB AHMAD FUAD

11 Mac 2023, 4:04 pm
PETALING JAYA – Kementerian Perpaduan Negara melancarkan ‘Kembara Perpaduan Malaysia Madani’ dibawah inisiatif Program Galeri Uniti bertujuan merancakkan lagi semangat perpaduan masyarakat berbilang kaum di negara ini.
Menterinya, Datuk Aaron Ago Dagang, berkata berkata, program tersebut dilihat dapat memberi peluang kepada masyarakat mempelajari dan memahami keunikan serta kepelbagaian adat, budaya dan kaum di negara ini.
Katanya, penganjuran edisi kelima itu bertujuan meningkatkan semangat perpaduan dalam kalangan masyarakat melalui platform lebih santai.
“Kementerian pada masa sama akan menerokai lebih banyak tapak integrasi sosial supaya rakyat dapat berinteraksi antara satu sama lain dan mencipta ‘feel good factor’.
“Elemen kepelbagaian budaya dan segmen kenegaraan yang menerapkan semangat patriotisme turut diadakan sepanjang tempoh program berlangsung,” katanya dalam kenyataan di sini.
Beliau berkata, antara aktiviti utama pada program itu ialah pameran panel Moment of Unity yang menunjukkan perpaduan dan kepelbagaian adat masyarakat berbilang kaum di negara ini.

Kembara itu, turut menganjurkan persembahan kebudayaan pelbagai etnik dan pameran Rumah KAMI yang memaparkan maklumat berkaitan pakaian, makanan serta sukan rakyat pelbagai etnik termasuk masyarakat Melayu, Cina, India, Sabah dan Sarawak.
Beberapa agensi juga turut terlibat dalam kembara berkenaan antaranya, Jabatan Perpaduan Negara dan Integrasi Nasional, Jabatan Muzium Malaysia, Perpustakaan Negara Malaysia, serta Arkib Negara Malaysia.
Kembara itu, berlangsung selama tiga hari bermula semalam (Jumaat) di AEON Alpha Angle, Wangsa Maju. – KOSMO! ONLINE


Penganggur maut, motosikal dirempuh kereta dari arah belakang
Oleh ROHANA MOHD. NAWI

11 Mac 2023, 3:47 pm
KUALA KRAI – Seorang penganggur maut selepas motosikal yang ditunggangnya dirempuh sebuah kereta di Kilometer 56, Jalan Kota Bharu-Gua Musang dekat Kampung Telekong di sini semalam.
Dalam kejadian kira-kira pukul 10.30 malam itu, mangsa, Wan Ibrahim Wan Jaafar, 50, meninggal dunia ketika dirawat di Hospital Sultan Ismail Petra (HSIP) di sini kira-kira lima jam kemudian.
Ketua Polis Daerah Kuala Krai, Superintendan Suzaimi Mohamad, berkata, pihaknya menerima maklumat daripada waris berhubung kematian mangsa kira-kira pukul 3.30 pagi.
Menurutnya, siasatan awal mendapati, sebuah kereta jenis Proton Persona dipandu seorang lelaki berusia 45 tahun sedang dalam perjalanan dari Kuala Lipis ke Kota Bharu.
“Semasa tiba di lokasi kejadian, kereta terbabit dipercayai merempuh belakang motosikal jenis Honda Wave yang ditunggang Wan Ibrahim.
“Keadaan itu menyebabkan mangsa terjatuh dan cedera pada bahagian kepala sebelum dihantar ke HSIP untuk rawatan lanjut,” katanya dalam satu kenyataan hari ini.

Menurut Suzaimi, Wan Ibrahim bagaimanapun disahkan meninggal dunia ketika sedang menerima rawatan kecemasan HSIP di sini kira-kira pukul 3.30 pagi.
Katanya, siasatan lanjut mendapati, nahas berpunca daripada kecuaian pemandu kereta yang tidak menjaga jarak sehingga merempuh motosikal mangsa.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Suria, Indah pujuk Dee Subong pindah ke habitat asal
Oleh AIMUNI TUAN LAH

11 Mac 2023, 3:56 pm
GUA MUSANG – Jabatan Perlindungan Hidupan Liar dan Taman Negara (Perhilitan) mengambil masa enam jam setengah untuk memindahkan seekor gajah jantan liar di Jalan Subong, Rancangan Pemulihan Tanah (RPT) Kesedar Sungai Terah di sini hari ini.
Ketua Operasi Translokasi Gajah Liar RPT Sungai Terah, Jimmy Anak Unau berkata, seramai 24 anggota Perhilitan terlibat dalam operasi memindahkan gajah yang diberi nama Dee Subong.
Katanya, dua ekor gajah denak iaitu Suria dan Indah dari Pusat Konservasi Gajah Kebangsaan Sungai Deka, Terengganu digunakan untuk memujuk gajah jantan seberat 2.5 tan berkenaan.
“Gajah jantan itu ditangkap pada pukul 9 pagi, Khamis lalu di kawasan kebun penduduk di Jalan Subong.
“Operasi mengesan gajah jantan terbabit dilakukan oleh Unit Tangkapan Gajah Perhilitan Kelantan dan Pusat Konservasi Gajah Kebangsaan Sungai Deka dan Perhilitan Kelantan sejak Isnin lalu,” katanya ketika ditemui pemberita hari ini.
Jimmy yang juga merupakan Ketua Pusat Konservasi Gajah Kebangsaan Sungai Deka, Hulu Terengganu berkata, gajah tersebut dipercayai berasal dari hutan simpan berhampiran iaitu Hutan Simpan Nenggiri di sini. – KOSMO! ONLINE


Fitnah melampau, Hafidz Roshdi bagi Nurul Shuhada 48 jam mohon maaf
Oleh HANISAH SELAMAT

11 Mac 2023, 3:41 pm
PETALING JAYA – Sekian lama menutup mulut, Hafidz Roshdi memberi tempoh 48 jam kepada Nurul Shuhada Mat Shukri dan pihak berkaitan supaya membuat permohonan maaf serta menarik balik sebarang penerbitan termasuk gambar keluarganya yang terpalit isu rumah tangga mereka.
Hafidz menerusi surat terbuka yang dimuatnaik dalam Instagram menyifatkan kenyataan palsu Nurul Shuhada sebagai melampau dan tidak akan teragak-agak akan menggunakan saluran undang-undang andai maruah maruah keluarganya terus dicemari dengan fitnah.
“Demi menjaga kesejahteraan dan keselamatan diri dan seluruh keluarga, saya dengan rendah diri memohon dan memberi tempoh 48 jam dari sekarang kepada Shu (Nurul Shuhada) dan mana-mana pihak untuk menarik balik sebarang penerbitan umum dan gambar keluarga saya (yang) berkait dengan isu atau kes rumah tangga saya.
“Saya juga mahu permohonan maaf secara terbuka dibuat pihak awak (Shu). Sekiranya tidak, saya mahu semua faham situasi saya yang saya terpaksa ambil tindakan berlandaskan undang-undang terhadap mereka yang sudah menyentuh maruah dan privasi keluarga saya,” katanya.
Hafidz turut mendakwa status dimuat naik Nurul Shuhada dalam aman sosial pada 5 Mac lalu berunsur fitnah selain telah mengaibkan ahli keluarganya.
“Antara butirannya, status IG awak menyebut adik saya bersubahat dan seluruh keluarga saya bersifat toksik. lni jelas dan nyata, suatu fitnah.

“Rentetan status IG awak itu, ada pihak lain yang sudah menggunakan gambar saya, awak dan seisi keluarga saya merujuk kepada topik atau kandungan terbabit.
“Kini, keselamatan, kesejahteraan dan ketenteraman seluruh keluarga saya sudah terjejas atas tindakan awak.
“Saya berharap agar semua pihak lebih berhati-hati untuk tidak memberi sebarang komen apabila tidak tahu menahu kebenaran yang berkait dengan isu membabitkan urusan rumah tangga kami berdua.
“Kini, isu dan kes rumah tangga kita dalam siasatan polis dan akan diadili di Mahkamah Syariah tidak lama lagi,” tulisnya lagi.
Menerusi surat terbuka yang dikarang panjang lebar tersebut, pelakon berusia 28 tahun itu mengakui memilih berdiam diri biarpun pelbagai fitnah ditaburkan isterinya.
Hafidz turut mendakwa segala cerita yang didedahkan si isteri, ada yang tidak benar.
“Saya tahu segala apa yang awak canangkan, tidaklah semuanya benar maka saya terpaksa menulis di sini, kerana awak sendiri yang telah menutup segala jalan untuk perdamaian dan menyelesaikan secara kekeluargaan.
“Shu, saya jaga erat segala aib, kelemahan dan kekurangan awak sebagai isteri selama ini. Kita tidak sempurna. Saya hadap segala caci dan maki atas kelemahan dan kesilapan diri saya sendiri.
“Sebagai insan yang lemah, kita berdua tidak terlepas dari melakukan kesilapan. Agak malang, semuanya menjadi di luar kawalan,” katanya.
Hafidz turut memberi peringatan kepada semua pihak lebih berhati-hati ketika menulis komen kerana tidak tahu kebenaran berkaitan isu rumah tangganya.
Sebagai bapa, dia juga ingin menjaga keselamatan dan kesejahteraan kedua-dua permata hati selain akan terus memberikan nafkah yang halal buat mereka.
“Saya juga ingin terus mencari nafkah yang halal untuk tidak mengabaikan tanggungjawab saya terhadap mereka.
“Saya memohon jasa baik mana-mana pihak untuk menghormati urusan dan keputusan saya demi kesejahteraan dan keselamatan keluarga masing-masing,” katanya.
Begitupun, pada bait terakhir surat tersebut, bapa kepada dua cahaya mata itu masih percaya ruang perdamaian antara mereka masih terbuka.
Isnin ini Hafidz yang dipercayai menumbuk Nurul Shuhada di kawasan Rehat dan Rawat (R&R) Sungai Buloh bakal didakwa di Mahkamah Kuala Kubu Baharu, Selangor.
Hafidz mendirikan rumah tangga dengan Nurul Shuhada pada 30 April 2016 dan hasil perkongsian hidup, mereka dikurniakan dua cahaya mata, Humairah, 6 dan Umar, 2. – KOSMO! ONLINE


Peruntukan RM9.3 juta naik taraf 38 klinik daif di Kelantan
Oleh ROSALWANI CHE SOH

11 Mac 2023, 3:18 pm
TANAH MERAH – Kementerian Kesihatan (KKM) memperuntukan dana sebanyak RM9.3 juta bagi projek naik taraf 38 buah klinik kesihatan daif di Kelantan.
Timbalan Menteri Kesihatan, Lukanisman Awang Sauni berkata, peruntukan tersebut telah diluluskan oleh kerajaan untuk KKM dalam Belanjawan 2023 baru-baru ini.
Katanya, projek baik pulih klinik-klinik daif itu dapat mempertingkatkan perkhidmatan di peringkat ‘primary healthcare’ selain membantu mengurangkan kesesakan di hospital kerana rawatan awal dan ringan dapat dibuat di klinik-klinik kesihatan terlebih dahulu.
“Peruntukan tersebut menunjukkan keprihatinan kerajaan dalam meningkatkan kualiti perkhidmatan kesihatan.
“Projek naik taraf klinik-klinik ini memberi manfaat dan menjaga kebajikan kepada rakyat di negeri ini,” katanya pada sidang akhbar selepas Majlis Penyerahan Projek Pembinaan Bangunan Tambahan Hospital Tanah Merah di sini hari ini.
Bangunan tambahan hospital tersebut yang bernilai RM153.2 juta bakal memberi manfaat kepada lebih 400,000 pelanggan dengan pelbagai perkhidmatan dan penyediaan 124 katil hospital dengan fasiliti yang lebih canggih.

Selain itu, projek tersebut menambah satu lagi kepakaran di Hospital Tanah Merah iaitu perkhidmatan oftalmologi iaitu mata dan turut memudahkan pesakit yang mengalami masalah penglihatan untuk mendapatkan rawatan di hospital tersebut.
Mengulas lanjut, Lukanisman memberitahu, empat lagi projek fasiliti kesihatan di bawah Jabatan Kerja Raya di Kelantan bakal siap pada April ini.- KOSMO! ONLINE


Pernama bantu mangsa banjir di Johor
Oleh AMRAN MULUP

11 Mac 2023, 5:06 pm
ALOR GAJAH – Kementerian Pertahanan melalui Perbadanan Perwira Niaga Malaysia (Pernama) akan menyalurkan pelbagai bentuk bantuan kepada veteran Angkatan Tentera Malaysia (ATM) yang terkesan akibat banjir di Johor.
Timbalan Menteri Pertahanan, Adly Zahari berkata, Pernama akan menyalurkan bantuan keperluan terutama barangan elektrik dan membaik pulih rumah terjejas.
Menurutnya, kementerian sedang mengenal pasti jumlah veteran terlibat dan jumlah kerugian ditanggung, sebelum Pernama menghulurkan bantuan berkenaan.
“Sewaktu saya melawat mangsa banjir di Kluang, Johor saya sempat bertemu dengan veteran ATM dan kita beri sumbangan akibat kerugian yang ditanggung mereka.
“Selain itu, kita sedang memantau golongan ini dan bersedia membantu mereka melalui beberapa skim melalui Pernama iaitu menggantikan kelengkapan rumah termasuk barangan elektrik dan kerja-kerja membaik pulih rumah yang rosak,”katanya kepada pemberita selepas Program Tanggungjawab Sosial Korporat (CSR) Freeport A’ Famosa Outlet di sini, hari ini.
Seramai 200 murid tahun satu sesi 2023/2024 dari Parlimen Alor Gajah menerima beg sekolah, kasut, stoking dan peralatan menulis.

Tambah Adly, semua bantuan daripada Pernama akan disalurkan menerusi persatuan veteran sedia ada.
“Macam banjir yang berlaku di Kelantan dan Terengganu, kita guna Pernama untuk membantu veteran ATM dengan peruntukan yang disediakan.
“Sudah menjadi dasar kementerian untuk membantu veteran ATM ini yang ditimpa pelbagai bencana termasuklah banjir di Johor khususnya, agar beban mereka dapat diringankan,” ujarnya. – KOSMO! ONLINE


Latih golongan muda jadi ‘penyokong’ isu kesihatan mental
Oleh SITI A'ISYAH SUKAIMI

11 Mac 2023, 3:32 pm
PETALING JAYA – Persatuan Kesedaran dan Sokongan Penyakit Mental (MIASA) melancarkan Program Advokasi Kesihatan Mental MIASA bagi mendedahkan dan melatih golongan muda menjadi individu terkedepan dalam memberi sokongan berkaitan kesihatan mental dengan lebih berkesan.
Golongan muda tersebut melibatkan 20 peserta terdiri daripada 10 penuntut universiti dan 10 pelajar sekolah yang menyertai program itu bermula April hingga September depan.
Presiden dan Pengasas MIASA, Anita Abu Bakar berkata, pendaftaran bagi program tersebut telah dibuka dan pihaknya akan melakukan saringan kepada kesemua permohonan dengan ketat bagi mencari individu layak yang memenuhi kriteria.
“Apabila bercakap mengenai kesihatan mental ini, ada yang berdepan dengan driskiminasi selain stigma, jadi kita mahu mulakan generasi yang bebas (daripada stigma berkaitan kesihatan mental).
“Sepanjang tempoh program ini, antara pengisian tersebut mengenai pendidikan psikologi termasuk kepentingan membanteras stigma, bagaimana berdepan driskiminasi memandangkan kesihatan mental turut dihadapi pelajar selain intervensi pencegahan bunuh diri dan pelbagai lagi.
“Dengan pendedahan ilmu sepanjang program tersebut, hasilnya peserta-peserta ini boleh menjadi ikon dalam memberi sokongan, pendedahan dan penerangan berkaitan kesihatan mental kepada umum seperti program ‘talk show’ di Facebook dan sebagainya,” katanya.

Beliau berkata demikian pada sidang akhbar pelancaran Program Advokasi Kesihatan Mental MIASA sempena sambutan Hari Wanita Sedunia 2023 di Damansara, di sini hari ini.
Ditanya kesedaran kesihatan mental dalam kalangan golongan muda, Anita menyifatkan generasi kini lebih terbuka dan mempunyai pengetahuan memandangkan akses mendapatkan maklumat boleh diperolehi dengan mudah.
Katanya, bagaimanapun itu bukan bermaksud segala maklumat tersebut memberikan persepsi yang betul sekali gus mereka perlu diberi pendedahan dengan sebaiknya.
Terdahulu, pada majlis tersebut, turut berlangsung perkongsian kisah dan pengalaman bersama lima jemputan termasuk pelakon, Puteri Balqis atau Aqish. – KOSMO! ONLINE


Ibu ayah ‘tangkap’ anak 11 tahun tonton video lucah
Oleh KOSMO

11 Mac 2023, 4:08 pm
PETALING JAYA – Hancur hati tatkala membongkar aktiviti carian di internet menerusi Google yang dibuat anak lelaki berusia 11 tahun dengan kesemuanya berkaitan video lucah.
Carian tersebut dilakukan kanak-kanak itu sejak awal Februari lalu dan dia ‘kantoi’ selepas ditangkap ibu ayahnya yang melakukan pemeriksaan pada telefon bimbit.
Kisah dilalui ibu bapa tersebut dikongsikan oleh aktivis yang sering memberi kesedaran berhubung pendidikan seksual, Akhi Fairuz Al-Jengkawi pada hantaran Facebook.
“Assalamualaikum tuan, maaf mengganggu.Saya ada pertanyaan, ketakutan saya sebagai seorang Ibu menjadi nyata malam tadi.
“Saya ada seorang anak lelaki berumur 11 tahun. Malam tadi tertangkap oleh saya dan suami, dia buat carian video lucah di Google dan apabila saya periksa ‘history’, memang banyak carian sejak bulan awal Februari.
“Untuk makluman, anak saya baru terima telefon bimbit tersebut setelah setahun lebih tanpa telefon sebab rosak. Tahun sebelum telefon dia rosak, saya sangat kerap periksa telefon dia dan tak jumpa perkara yang mencurigakan,” kata ibu tersebut menerusi hantaran dimuat naik Akhi Fairuz.

Wanita itu memberitahu, suatu hari suaminya berasa pelik apabila anaknya yang berada di dalam bilik belum tidur, namun berselubung tilam toto.
“Kami suami isteri duduk di ruang tamu. Pintu bilik anak memang sentiasa terbuka kecuali selepas mereka mandi dan ingin memakai pakaian.
“Tetapi semalam suami pelik kenapa belum tidur, tapi berselubung toto. Bila ditegur, dia cepat-cepat cuba tutup telefon dia. Saya segera rampas telefon tersebut dan ‘kantoi lah’ video itu.
“Apa yang perlu saya dan suami buat sekarang tuan,” katanya yang meminta nasihat daripada Akhi Fairuz. – KOSMO! ONLINE


55,000 permohonan kad pengenalan masih ‘tergantung’
Oleh ISKANDAR SHAH MOHAMED

11 Mac 2023, 3:24 pm
KLANG – Kira-kira 55,000 permohonan kad pengenalan belum diberikan keputusan bagi status kewarganegaraan berdasarkan Perkara 15 (1)Perlembagaan Persekutuan setakat ini.
Lambakan permohonan sejak 2017 itu antaranya meliputi faktor perkahwinan tidak teratur terutama melibatkan pasangan warga asing.
Timbalan Ketua Pengarah (Operasi) Jabatan Pendaftaran Negara (JPN), Saiful Yazan Alwi berkata, pihaknya akan menyelesaikan perkara itu selaras hasrat Menteri Dalam Negeri, Datuk Seri Saifuddin Nasution Ismail mahu isu 10,000 permohonan selesai hujung tahun ini.
Katanya, isu pendaftaran kewarganegaraan antaranya berpunca masalah bahasa, pengangkutan dan pengetahuan.
“Mereka memberi alasan tidak penting  selagi tiada urusan dengan kerajaan yang tidak memerlukan dokumen.
“Kita juga ada prosedur dengan memenuhi beberapa syarat ditetapkan sebelum diputuskan Kementerian Dalam Negeri (KDN),” katanya ketika ditemui pada Program Menyemai Kasih Rakyat (Mekar) di Pulau Ketam di sini, hari ini.

Baru-baru ini, Saifuddin memaklumkan KDN menyasarkan penyelesaian sekurang-kurangnya 10,000 permohonan bagi mendapatkan status
kewarganegaraan tahun ini.
Dalam pada itu, Saiful Yazan berkata, pihaknya menerima sebanyak 80,389 permohonan dokumen pengenalan diri di seluruh negara diterima menerusi program Mekar.
“Berdasarkan rekod, tahun 2019 mencatatkan permintaan tertinggi berjumlah 28,930 permohonan sebelum menurun pada tahun 2020 (12,612) dan 2021(10,438) berikutan pandemik Covid-19.
“Namun, angka itu meningkat semula tahun lalu dengan 28,400 permohonan,” katanya. -KOSMO!ONLINE


Sulam kulit hukumnya haram sama seperti tatu
Oleh KOSMO!

11 Mac 2023, 3:06 pm
PETALING JAYA – Perkhidmatan sulam kulit yang semakin mendapat perhatian wanita adalah sangat membimbangkan kerana bertentangan dengan hukum syarak.
Rata-rata servis sulam ini akan bertahan sehingga satu ke dua tahun dan tidak boleh ditanggalkan kerana bukan telus air.
Menerusi perkongsian Scha Amlie di Facebook, bukan sahaja perbuatan tersebut boleh diibaratkan seperti tatu namun ‘dimelayukan’ hanya semata-mata untuk menghalalkannya.
“Entah kali keberapa cakap, sulam ke dalam kulit ini nama Melayu bagi tatu sahaja.
“Haram sulam blusher, bedak atay ‘foundation’, kening, gincu bibir dan sebagainya.
“Semua yang di atas menggunakan kaedah tatu. Pakai dakwat atau bahan yang masuk ke dalam kulit secara kekal adalah haram,” tulisnya.

Tinjauan Kosmo! di ruangan komen mendapati ramai yang mengecam tindakan peniaga yang menyediakan servis itu disamping ada juga yang baru mengetahui tentang hukum memakainya.
“Pelik macam mana boleh kata sulam kulit yang kekal itu tidak jatuh sama macam tatu sebab benda itu kekal. Jangan membolehkan semua ikut nafsu,” komen Atiqah.
“Pernah tegur peniaga yang buat tetapi dia kata tidak sama dengan tatu. Ini sulam, halal. Padahal konsepnya sama, tidak telus air,” komen Azura.
“Bahasa kasar itu tatu. Adik-beradik dialah itu. Nak sedap panggil lah sulam,” komen pengguna yang lain pula. – KOSMO! ONLINE


Warga emas terbunuh dilanggar trak pikap
Oleh ADNAN IBRAHIM

11 Mac 2023, 2:39 pm
KLUANG – Seorang lelaki warga emas maut selepas motosikal ditunggangnya dilanggar oleh sebuah kenderaan pacuan empat roda dalam kejadian di Jalan Paya 1, Kampung Paya dekat sini pagi tadi.
Ketua Polis Daerah Kluang, Asisten Komisioner Bahrin Mohd Noh berkata, dalam kejadian pada pukul 9.30 pagi itu menyebabkan R. Nadarajan, 63, terbunuh di tempat kejadian.
Katanya, hasil siasatan awal mendapati kejadian berlaku ketika mangsa menunggang motosikal di jalan utama Kampung Paya sebelum kenderaan pacuan empat roda tersebut tiba-tiba keluar dari arah Jalan Paya 1/2 dan melanggar mangsa.
“Akibat kejadian itu, mangsa tercampak dari atas motosikalnya dan mengalami kecederaan di bahagian kepala sebelum disahkan meninggal dunia di lokasi kemalangan.
“Mayat kemudiannya dirujuk ke Hospital Enche Besar Hajjah Khalsom untuk proses bedah siasat manakala pemandu pacuan empat roda tidak mengalami sebarang kecederaan,”katanya melalui kenyataan hari ini.
Menurut Bahrin lagi, kes akan di siasat mengikut Seksyen 41 (1) Akta Pengangkutan Jalan (APJ) 1987 bagi mengenal pasti punca sebenar kejadian.-KOSMO! ONLINE


3,000 mangsa penipuan pelaburan rugi lebih RM830 juta
Oleh NURUL IZZATI ZAINI

11 Mac 2023, 2:08 pm
KUALA LUMPUR – Harapan hampir 3,000 mangsa untuk mendapat pulangan imbuhan lumayan akhirnya lebur setelah terlibat dalam sindiket penipuan pelaburan yang membabitkan kerugian lebih RM830 juta.
Perkara itu didedahkan Pertubuhan Kemanusiaan Masyarakat Antarabangsa Malaysia (MHO) dan Pertubuhan Keprihatinan Jenayah Komuniti Malaysia (MCCC) bersama lebih 150 mangsa penipuan ketika membuat laporan polis di Ibu Pejabat Polis Daerah (IPD) Sentul di sini, hari ini.
Menurut MHO, modus operandi sindiket yang berpangkalan di Hong Kong ini adalah dengan melantik ejen-ejen daripada syarikat pengurusan pemasaran untuk mempromosi lima syarikat tempatan berbeza.
Antara pelaburan ditawarkan adalah Tabung Amanah, saham boleh tebus syariah atau ‘Islamic Redeemable Shares (RPS-i), Nota Jangka Sederhana (MTN) dan Sukuk.
Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim berkata, ejen-ejen ini akan menghubungi mangsa dengan menawarkan imbuhan pelaburan yang lumayan.
Jelasnya, kebanyakan mangsa percaya dan bersetuju untuk melabur kerana mempunyai perjanjian rasmi serta syarikat-syarikat yang ditawarkan adalah berdaftar di Malaysia.

“Dua syarikat adalah Berhad, dua yang lain pula adalah syarikat pengurusan unit amanah dan sebuah lagi adalah syarikat dari Australia.
“Apabila mangsa dengar perkataan Berhad, mereka percaya bahawa syarikat ini seolah-olah diluluskan oleh Bursa Malaysia, tetapi malangnya tidak.
“Syarikat-syarikat ini juga ‘menjual’ logo Suruhanjaya Sekuriti Malaysia (SC). Ramai mangsa bila mereka nampak logo ini, mereka menganggap ia sudah diluluskan,” katanya dalam sidang akhbar, disini, hari ini.
Tambahnya, nama-nama individu berpengaruh seperti ahli politik serta pekerja yang berjawatan tinggi di Bank Negara turut diguna bagi mengelirukan mangsa-mangsa yang terdiri daripada pelbagai bangsa dan warga asing.
Salah seorang mangsa, Fazlifah Awang, 48, percaya untuk laburkan lebih RM300,000 kerana menganggap skim tersebut telah diluluskan kerajaan.
Katanya yang bekerja sebagai pengusaha katering, dia mendapat panggilan daripada seorang ejen sebelum modul, produk serta lokasi syarikat ditunjukkan membuat dirinya bertambah yakin.
“Saya sertai sejak 2019, mereka (ejen) menjanjikan pulangan imbuhan sebanyak 30 peratus. Pada mulanya dapat, tetapi selepas setahun modal pokok dan imbuhan tidak dipulangkan. Saya terus buat laporan polis.
“Saya e-mel dan telefon tidak berangkat. Ejen pula menghilangkan diri. Bila saya laporkan pada MHO, tidak sangka ramai juga senasib dengan saya,” luahnya.
Seorang mangsa lain, warganegara Yemen, Amin, 59, turut diperdayakan untuk melabur lebih RM350,000 oleh ejen yang bekerja sebagai seorang pegawai perhubungan sebuah bank tempatan.
Ujarnya, dia terpedaya dengan jaminan yang diberi oleh ejen terbabit berserta imbuhan lumayan, namun selepas dua tahun, tiada jawapan yang diberikan kepadanya.
“Saya harap kerajaan Malaysia dan pihak penguatkuasa dapat berbuat sesuatu untuk membantu mangsa mendapatkan wang mereka semula,” katanya.


Tekong darat, 9 PATI dicekup lepas seberang Sungai Golok
Oleh MUHAMMAD AYMAN GHAFFA

11 Mac 2023, 1:58 pm
TANAH MERAH – Seorang tekong darat yang dipercayai membawa masuk sembilan pendatang asing tanpa izin (PATI) dicekup selepas mereka menyeberang Sungai Golok di Kampung Bukit Nangka di sini semalam.
Markas Divisyen Kedua Infantri Malaysia (2 Divisyen) dalam satu kenyataan berkata, lelaki tempatan bersama tujuh PATI warga Myanmar dan dua orang warga India itu ditahan kira-kira pukul 11 malam tadi semasa anggota tentera menjalankan rondaan di sektor Kawasan Tanggungjawab Briged Kelapan Infantri Malaysia.
Menurutnya, bertindak atas maklumat perisikan, pasukan beroperasi berjaya menjejak dan menahan sekumpulan PATI yang baru sahaja memasuki negara ini secara haram dengan menyeberangi Sungai Golok
“Hasil pemeriksaan mendapati, tekong darat itu berusia 37 tahun manakala kesemua PATI berusia dalam lingkungan 22 hingga 55 tahun.
“Selain itu, empat buah telefon bimbit, barangan kemas selain wang tunai mata wang Malaysia, Thailand dan India yang bernilai lebih RM5,145 turut dirampas,” katanya.
Menurut kenyataan itu, kesemua suspek dihantar ke Balai Polis Bukit Bunga di sini untuk tindakan lanjut.

Katanya, pasukan beroperasi akan terus mempertingkat rondaan dan kawalan di sempadan bagi mengekang jenayah rentas sempadan khususnya melibatkan PATI. – KOSMO! ONLINE


Air mata Cik B, Vida tumpah, hidup senang tapi kurang kasih sayang
Oleh MOHD. HAIKAL ISA

11 Mac 2023, 2:18 pm
KUALA LUMPUR – Bukan sahaja air mata anak kesayangannya, Cik B tumpah bahkan si ibu Datuk Seri Vida juga sebak dalam tangisan apabila bercerita tentang kurangnya kasih sayang antara mereka meskipun hidup dilimpahi harta bertimbun.
Dalam keadaan teresak-esak, Cik B atau nama sebenarnya, Nur Edlynn Zamilleen Muhammad Amin mengakui kekurangan kasih sayang disebabkan kesibukan ibunya  membina nama sebagai usahawan wanita berjaya.
“Memang terasalah sejak kecil sebab mama businesswoman (usahawan wanita). Selalu keluar, pergi Kuala Lumpur setiap minggu. Kami adik-beradik duduk Ipoh dengan tiada ayah apa semua hanya dengan adik,” katanya sebak.
Ditanya sama ada pernah menangis disebabkan kekosongan yang ditinggalkan, jawab pelantun lagu Tolonglah itu: “Pernah. Perhatian memang daripada kecil kuranglah tapi, setiap kali dapat jumpa mama, itu momen yang bermakna.”
Sementara itu, Vida atau nama lengkapnya, Hasmiza Othman, 51, berkata, kalau dapat bercuti bersama anak-anak di lokasi berdekatan pun, itu adalah amat memberi bekas kepada dirinya.
“Walaupun kita bercuti dua hari di Ipoh pun, saya rasa lama sangat. Sebab saya susah nak ambil masa bersama (bercuti).

“Dulu Cik B tak nak ikut saya (berniaga), dia malu,” ujar Vida.
Cik B yang baru sahaja muncul dengan single terbaharu berjudul Doakan menambah, ibunya seorang wanita yang hebat tiada tolok banding.
“Tapi mama adalah seorang ibu yang terbaik Allah kurniakan. Dia seorang ayah, seorang kawan dan seorang kakak buat saya.
“Mama tak pernah jentik, cubit ke. Memang tiada. Mama seorang ibu yang hebat! Harap-harap, saya dapat jadi macam mama suatu hari nanti,” kata Cik B lagi.
Terdahulu, selepas lagu Tolonglah yang mencipta fenomena tersendiri apabila merekod jumlah tontonan 5 juta dalam YouTube, Cik B muncul dengan karya baharu berjudul Doakan.
Lagu yang merupakan luahan hati remaja itu sedikit sebanyak mengisahkan kisah hidupnya termasuk bernaratif cerita beberapa lelaki yang pernah dikaitkan dengan ibunya merupakan ciptaan sepenuhnya dan edaran Rusa Music. – KOSMO! ONLINE


PM nasihat Muhyiddin tumpukan kes mahkamahnya
Oleh SHAMSUL KAMAL AMARUDIN

11 Mac 2023, 2:43 pm
IPOH – Pengerusi Perikatan Nasional (PN), Tan Sri Muhyiddin Yassin dinasihatkan agar memberi tumpuan terhadap kes mahkamah yang dihadapinya daripada membuat tohmahan kepada kepimpinan Kerajaan Persekutuan.
Perdana Menteri, Datuk Seri Anwar Ibrahim, berkata dakwaan Ahli Parlimen Pagoh itu bahawa pendakwaannya satu bentuk pemangsaan politik terancang telah dijawab oleh Jabatan Peguam Negara dan Suruhanjaya Pencegahan Rasuan Malaysia (SPRM).
“Apa lagi dia nak kata, bagi saya dia tumpukan kepada kes mahkamah sajalah.
“Jawab di mahkamah, pertuduhan pun sudah dikeluarkan,” katanya kepada pemberita selepas merasmikan Sambutan Hari Air Sedunia 2023 Accelerating Change di Stadium Indera Mulia di sini hari ini.
Beliau ditanya mengenai kenyataan Presiden Parti Pribumi Bersatu Malaysia (Bersatu) itu semalam yang menyifatkan pertuduhan terhadapnya adalah satu ‘pertuduhan terancang’ dengan mendakwa keputusan untuk mendakwa beliau sebenarnya dibuat lebih awal oleh pihak yang paling berkuasa dalam pentadbiran negara sebelum siasatan dilengkapkan.
Berikutan itu, Jabatan Peguam Negara dalam kenyataan semalam menegaskan bahawa keputusan untuk mengenakan pertuduhan terhadap mana-mana orang adalah berdasarkan keterangan dan fakta hasil daripada penyiasatan, dan bukan atas desakan mana-mana pihak atau faktor lain.- KOSMO! ONLINE


Anwar ucap takziah kemangkatan Puteri Al-Jawhara
Oleh MUHAMMAD NAJIEB AHMAD FUAD

11 Mac 2023, 3:11 pm
PETALING JAYA – Perdana Menteri, Datuk Seri Anwar Ibrahim menzahirkan ucapan takziah buat Perdana Menteri Arab Saudi, Putera Mohammed Salman atas kemangkatan Puteri Al-Jawhara Abdulaziz Al-Saud.
Anwar menerusi hantaran di laman Twitternya memberitahu, beliau berasa dukacita selepas mendapat perkhabaran berhubung kemangkatan Puteri Al-Jawhara.
“Saya dan Azizah (Wan Azizah Wan Ismail) amat berdukacita apabila mengetahui kemangkatan Duli Yang Teramat Mulia Puteri Al-Jawhara Binti Abdulaziz Al-Saud.
“Bagi pihak kerajaan Malaysia, kami ingin merakamkan ucapan takziah kepada Duli Yang Maha Mulia, kerabat diraja dan rakyat Kerajaan Arab Saudi dan rakyat Arab Saudi
“Semoga Allah SWT merahmati Allahyarhamah Puteri Al-Jawhara dan menempatkannya di kalangan orang-orang yang soleh di Jannah,” katanya di sini hari ini. – KOSMO! ONLINE


Tasik Kenyir semakin hampir diisytihar Taman Geo Kebangsaan
Oleh MOHD AZLI ADLAN

11 Mac 2023, 1:53 pm
HULU TERENGGANU – Tasik Kenyir yang merupakan tasik buatan manusia terbesar di Asia Tenggara semakin hampir untuk menerima pengiktirafan sebagai Taman Geo Kebangsaan kesembilan.
Pengarah Unit Perancang Ekonomi Negeri (UPEN) Terengganu, Tun Ahmad Faisal Tun Abdul Razak berkata, cadangan yang telah dikemukakan sejak tahun 2018 tersebut kini dalam peringkat akhir untuk diluluskan Kementerian Sumber Asli, Alam Sekitar dan Perubahan Iklim.
“Pasukan Jawatankuasa Pelaksana Geopark Kebangsaan baru selesai melakukan penilaian terhadap potensi Tasik Kenyir sebagai Taman Geo Kebangsaan.
“Saya difahamkan penilaian itu akan dibentang di Putrajaya sebelum keputusannya dijangka diumumkan seawal bulan September depan,” katanya pada hari terakhir penilaian tersebut di Kuala Berang di sini hari ini.
Setakat ini, lapan kawasan yang sudah mendapat pengiktirafan sebagai Taman Geo Kebangsaan ialah Langkawi dan Jerai, Kedah; Lembah Kinta dan Lenggong, Perak;
Mersing, Johor; Kinabalu, Sabah; Labuan dan
Gombak-Hulu Langat, Selangor.
Tun Ahmad Faisal berkata, status Taman Geo Kebangsaan tersebut bakal melonjakkan lagi nilai pelancongan dan ekonomi Tasik Kenyir.

Tambah beliau, ia secara tidak langsung akan meningkatkan sosio-ekonomi komuniti setempat yang terdiri daripada masyarakat luar bandar dan Orang Asli. – KOSMO! ONLINE


Cagaran simpanan KWSP hanya untuk yang terdesak sahaja – PM
Oleh SHAMSUL KAMAL AMARUDIN

11 Mac 2023, 2:14 pm
IPOH – Datuk Seri Anwar Ibrahim menegaskan cadangan agar simpanan dalam Kumpulan Wang Simpanan Pekerja (KWSP) dibenarkan sebagai cagaran untuk pinjaman bank, hanya dibenarkan untuk individu yang terdesak memerlukan wang segera sahaja
Menurut Perdana Menteri, kerajaan kekal dengan keputusannya tidak membenarkan lagi pengeluaran wang KWSP sebelum tempoh yang dibenarkan.
“Kita tidak bagi (dikeluarkan lagi), kita dah kata dah keluarkan (sebelum ini), ini bukan lagi pandemik Covid-19, orang pun sudah (boleh) bekerja tetapi ada beberapa kes yang mendesak, sebagai contoh, dia ada wang (simpanan KWSP), tetapi dia tidak boleh bayar yuran pendidikan anaknya di luar negara (sekarang) jadi kes seperti itu ditelitilah.
“Tetapi, kita tidak benarkan dia ambil daripada KWSP, syarat-syarat itu kita kekalkan,” katanya kepada pemberita selepas merasmikan Sambutan Hari Air Sedunia 2023 Accelerating Change di Stadium Indera Mulia di sini hari ini.
Ditanya mengenai kenyataan beberapa pihak bahawa cadangan itu tidak bijak, beliau menjelaskan: “Biasalah (pandangan orang). Kalau ikutkan saya, tidak bagi dah, tetapi ada beberapa kes yang diteliti itu yang munasabah, (sebagai contoh), dia ada RM1 juta simpanan KWSP, tetapi dia terdesak, jadi kes-kes seperti ini harus kita beri pertimbangan.”
Mengenai isu permintaan kerajaan Pulau Pinang untuk membeli air dari Perak beberapa tahun lalu yang masih buntu, Anwar memaklumkan perkara itu masih dalam perbincangan antara kedua-dua kerajaan negeri dibantu oleh Kerajaan Persekutuan.

Beliau memaklumkan, kerajaan Perak sudah tentu memberi keutamaan kepada keperluan negeri dan perancangan serta unjuran penggunaan penduduknya terlebih dahulu sebelum membuat keputusan. – KOSMO! ONLINE


Penunggang maut nahas dua kenderaan
Oleh NOR AINNA HAMZAH

11 Mac 2023, 2:25 pm
KUALA PILAH – Seorang penunggang motosikal maut selepas terbabit dalam nahas dua buah kenderaan di Kilometer 29 Jalan Kuala Pilah – Seremban, di sini pagi tadi.
Ketua Polis Daerah Kuala Pilah, Superintendan Amran Mohd Ghani berkata, mangsa iaitu seorang lelaki berusia 27 tahun yang menunggang motosikal jenis Yamaha 15ZR telah disahkan meninggal dunia oleh pasukan paramedik yang tiba di lokasi kejadian.
Menurutnya, kemalangan tersebut membabitkan sebuah motosikal yang datangnya dari arah Kuala Pilah hendak menghala ke Seremban, manakala sebuah lagi kenderaan iaitu Proton X70 yang datang dari arah Kampung Talang menghala ke Seri Menanti.
“Berdasarkan siasatan awal, apabila sampai di tempat kejadian, tiba-tiba kenderaan yang dipandu lelaki berusia 67 tahun telah masuk ke simpang kanan arah ke Seri Menanti secara mengejut dan berlaku perlanggaran dengan motosikal tersebut.
“Akibat dari perlanggaran tersebut penunggang telah disahkan meninggal dunia di tempat kejadian oleh pegawai perubatan. Manakala pemandu kenderaan tidak mengalami sebarang kecederaan,” katanya dalam satu kenyataan hari ini.
Ujar Amran, mayat mangsa telah dibawa ke Jabatan Forensik Hospital Tuanku Ampuan Najihah (HTAN) Kuala Pilah bagi pengendalian bedah siasat.

Menurutnya, kes disiasat dibawah Sek 41(1) Akta Pengangkutan Jalan (APJ) 1987 dan siasatan lanjut masih dijalankan. – KOSMO! ONLINE


Suamiku Lelaki Pendosa menang besar
Oleh NUR EMIRA SAIZALI

12 Mac 2023, 11:55 pm
PUTRAJAYA – Menepati ramalan ramai, drama Suamiku Lelaki Pendosa dinobatkan sebagai Drama Terbaik pada Tonton Anugerah Drama Sangat 2023 yang berlangsung di Pusat Konvensyen Antarabangsa Putrajaya (PICC), di sini hari ini.
Selain Pengarah Terbaik, Suamiku Lelaki Pendosa yang pernah mencipta kontroversi kerana mengangkat mesej mengenai cinta kaum sejenis itu turut merangkul trofi Pelakon Antagonis Terbaik lakonan Gambit Saifullah dan Pelakon Lelaki Drama Terbaik (Datuk Aaron Aziz).
Bagi kategori Drama Popular pula menjadi milik Bisik-Bisik Gelora lakonan Raysha Rizrose dan Redza Rosli.
Sementara itu, drama Melur Untuk Firdaus pula merangkul trofi Drama Adaptasi Novel Terbaik dan Pasangan Dramatis Terbaik lakonan Anna Jobling bersama Meerqeen.
Dalam pada itu, aktres Ummi Nazeera pula membawa pulang trofi Pelakon Wanita Terbaik (Risik Pada Hati).
Redza Rosli pula tampil mengejutkan ramai apabila dinobatkan sebagai Pelakon Lelaki Drama Popular menerusi drama Bisik-Bisik Gelora sekali gus mengalahkan saingan terdekatnya, Meerqeen, Aedy Ashraf, Aniq Suhair dan Shukri Yahaya.

Sementara Anna Jobling diangkat sebagai Pelakon Wanita Drama Popular bagi drama Melur Untuk Firdaus.
Bagi kategori baharu iaitu Oppa Pilihan Tonton pula dimiliki oleh aktor Cha Eun-woo iaitu bintang drama True Beauty, manakala bagi anugerah BBNU Tonton pula menjadi milik Aniq Suhair.
Tonton Anugerah Drama Sangat 2023 hari ini dihoskan oleh Sherry Alhadad dan Sharifah Shahira. – KOSMO! ONLINE
Senarai pemenang:
Pelakon Antagonis Terbaik: Gambit Saifullah
Penulis Skrip Terbaik: Wan Mahani Wan Hassan & Maizura Muhamad Ederis (Ayahanda)
Drama Adaptasi Novel Terbaik: Melur Untuk Firdaus
Anugerah BBNU Tonton: Aniq Suhair
Pasangan Drama Terbaik: Anna Jobling & Meerqeen (Melur Untuk Firdaus)
OST Terbaik: Nafas Cinta (Khai Bahar dan Aina Abdul)
Drama Terbaik 8TV: My Dream My Wish
Pelakon Lelaki Terbaik: Datuk Aaron Aziz (Suamiku Lelaki Pendosa)
Pelakon Wanita Terbaik: Ummi Nazeera (Risik Pada Hati)
Oppa Pilihan Tonton: Cha Eun-woo (Teue Beauty)
Pelakon Lelaki Popular: Redza Rosli (Kekasih Hati Mr. Bodyguard)
Pelakon Wanita Popular: Anna Jobling (Melur Untuk Firdaus)
Drama Popular: Bisik-Bisik Gelora
Pengarah Terbaik: Eyra Rahman (Suamiku Lelaki Pendosa)
Drama Terbaik: Suamiku Lelaki Pendosa


Polis Hong Kong buru gadis seksi cari buku di perpustakaan
Oleh KOSMO!

12 Mac 2023, 11:00 pm
HONG KONG – Polis sedang melakukan siasatan berhubung klip video yang tular di media sosial memaparkan seorang gadis sedang mencari  buku dalam keadaan terdedah di sebuah perpustakaan di Hong Kong, lapor portal berita South China Morning Post (SCMP) baru-baru ini.
Klip video itu berdurasi  empat saat dan menunjukkan gadis berkenaan menanggalkan pakaian ketika lensa kamera terarah kepadanya. Rakaman berakhir selepas dia berdiri di rak buku perpustakaan tersebut.
Tempat duduk berwarna ungu dan susun atur rak buku  menunjukkan klip video itu dirakam di Perpustakaan Pusat di Causeway Bay tetapi asal usul video dan identiti gadis itu masih tidak diketahui setakat ini.
Namun, jurucakap Jabatan Perkhidmatan Riadah dan Kebudayaan berkata, pihaknya telah membuat laporan polis walaupun perpustakaan itu tidak mempunyai rekod tentang kejadian itu.
Seorang jurucakap pula polis berkata,  selepas siasatan awal, gadis itu disyaki telah mendedahkan dirinya di perpustakaan, namun tiada sesiapa pun yang ditangkap setakat ini.
Di bawah Ordinan Jenayah, mana-mana orang yang secara tidak senonoh mendedahkan badan di mana-mana tempat awam tanpa kebenaran atau alasan yang sah boleh dihukum denda HK$2,000 (RM1,152) dan enam bulan penjara. – Agensi


2 lelaki ditahan disyaki ugut kumpulan Radja
Oleh MOHAMAD FAIZAL HASHIM

12 Mac 2023, 10:20 pm
JOHOR BAHRU – Dua lelaki yang dipercayai terlibat dalam kes ugutan jenayah dan kata-kata kesat terhadap kumpulan rock Indonesia, kumpulan Radja ditahan petang tadi.
Ketua Polis Johor, Datuk Kamarul Zaman Mamat berkata, kedua-dua lelaki tersebut ditahan ketika menyerah diri di Ibu Pejabat Polis Daerah (IPD) Johor Bahru Selatan (JBS) kira-kira pukul 3.30 petang.
“Hasil siasatan mendapati, suspek berusia 37 dan 48 tahun itu adalah seorang lelaki tempatan dan lelaki warga asing.
“Kes disiasat dibawah Seksyen 506 Kanun Keseksaan. Mereka boleh dihukum penjara selama tempoh yang boleh sampai tujuh tahun atau denda atau kedua-dua sekali jika disabitkan kesalahan,” katanya dalam kenyataan hari ini.
Terdahulu, Kamarul Zaman memberitahu pihaknya menerima laporan polis pada pukul 05.34 pagi mengenai kejadian tersebut.
Difahamkan, insiden bermula ekoran berlaku salah faham antara pihak penganjur konsert dan juga band berkenaan sehingga menyebabkan dua lelaki melempar kata-kata kesat dan ancaman bunuh. – KOSMO! ONLINE


Dua hari mayat dalam Proton Wira
Oleh ZAKKINA WATI AHMAD TARMIZI

12 Mac 2023, 10:04 pm
SEREMBAN – Seorang lelaki ditemui meninggal dunia di dalam sebuah kereta di kawasan parkir berhadapan sebuah pasar raya di Seremban 2, di sini malam tadi.
Ketua Balai Bomba Seremban 2, Mohd. Kamal Mohd. Timar berkata, pihaknya menerima panggilan mengenai kejadian tersebut pada pukul 7.31 malam.
“Laporan awal diperoleh terdapat seorang mangsa yang merupakan seorang lelaki berusia 43 tahun dalam keadaan tidak sedarkan diri berada dalam keadaan rebah di kerusi pemandu hadapan dalam kenderaan tersebut yang berkunci dengan enjin masih berfungsi.
“Tindakan kami adalah dengan membuka kereta berkenaan dan anggota bomba yang lengkap berpakaian perlindungan diri (PPE) mengangkat mangsa keluar.
“Petugas Kementerian Kesihatan kemudian mengesahkan lelaki itu telah meninggal dunia. Mangsa dipercayai sudah berada lebih dua hari di dalam kereta itu,” katanya ketika ditemui pemberita di lokasi kejadian malam ini.
Jelas beliau, pihaknya telah menyerahkan mayat kepada pihak Kementerian Kesihatan dan pihak polis untuk siasatan dan tindan lanjut dan operasi ditamatkan pada pukul 9.05 malam. – KOSMO! ONLINE


Liga Super: Perak FC tundukkan Kuching FC
Oleh AZIZAN HASHIM

12 Mac 2023, 11:33 pm
IPOH – Perak FC menunaikan janji untuk melakar kejayaan pertama dalam saingan Liga Super 2023 dengan menundukkan Kuching City FC di Stadium Perak, sebentar tadi
Jaringan pada setiap babak oleh Seo Seonung membolehkan anak buah Datuk Lim Teong Kim menghadiahkan kejayaan kepada 3,800 lebih penyokong yang meraikan kejayaan pertama Bos Gaurus itu.
Perlawanan berlangsung seimbang dengan kedua-dua pasukan memiliki peluang membuat jaringan.
Namun usaha tuan rumah akhirnya membuah ganjaran apabila Seo Seonung menjaringkan gol dengan bantuan Christian Obiozor pada m-41.
Gol itu membangkit semangat melawan pelawat yang melancar serangan ke kubu Perak, tetapi tuan rumah cekal bertahan
Peluang terbaik anak buah Irfan Bakti Abu Salim menjelma pada minit ke-44 tetapi rembatan Alif Hassan terkena palang.

Aksi babak kedua bersambung dengan Kuching City berusaha gigih memadam kelebihan Perak.
Begitupun Seonung mempunyai lain idea apabila menjadikan kedudukan 2-0 dengan bantuan Faris Izdiham.m-58
Malah Perak berpeluang menjaringkan gol ketiga, tetapi peluang berakhir begitu sahaja apabila Obiozor berada pada kedudukan ofsaid pada m-70. – KOSMO! ONLINE


Penang FC tetap bermaruah walau dibaham Selangor
Oleh NOOR HASLIZA NUSI

12 Mac 2023, 9:53 pm
GEORGE TOWN – Meskipun Penang FC kecundang ke atas skuad Selangor FC 1-2 pada perlawanan Liga Super 2023 yang berlangsung di Stadium Bandaraya di sini petang tadi, namun kekalahan itu tetap disifatkan sebagai bermaruah.
Walaupun gagal memperoleh kemenangan di laman sendiri, pasukan kendalian Ketua Jurulatih, Chong Yee Fatt itu bagaimanapun berjaya memukau kehadiran kira-kira 4,919 penyokong skuad Harimau Kumbang.
Pada perlawanan itu, skuad Gergasi Merah berjaya membuka tirai kemenangan menerusi ledakan penyerangnya, Ayron del Valle pada minit ke-28.
Kedua-dua pasukan dilihat enggan menyerah kalah selain membuat lontaran balas yang dramatik sehingga wisel tamat separuh masa pertama dibunyikan.
Memasuki babak kedua perlawanan, skuad Penang FC beraksi garang dengan berjaya menyamakan gol menerusi tandukkan Rafael Vitor hasil sepakan percuma pada minit ke-87.
Namun, hasrat pasukan tuan rumah untuk menyamakan kedudukan tidak membuahkan hasil apabila Selangor FC melakukan jaringan menerusi sayap tengahnya, Noor Al-Rawabdeh pada minit ke-89.

Kekalahan Penang FC dalam perlawanan keempat itu telah meletakkan mereka di kedudukan ke-10 liga manakala Selangor kini di tangga kedua dengan didahului pasukan Johor Darul Ta’zim (JDT). – KOSMO! ONLINE


Nurulhidayah masih berjuang rebut jawatan Ketua Wanita UMNO Bahagian
Oleh KOSMO!

12 Mac 2023, 10:25 pm
PETALING JAYA – Anak kepada Presiden UMNO, Datuk Seri Ahmad Zahid Hamidi, Datuk Nurulhidayah Ahmad Zahid masih kekal dengan pendiriannya untuk berjuang memenangi pemilihan Ketua Wanita UMNO Bahagian Bagan Datuk meskipun telah diumumkan kalah semalam.
Menurut Nurulhidayah, beliau mendakwa wujud pelanggaran etika ketika proses pemilihan jawatan tersebut dan perkara itu telah dilaporkan kepada Jawatankuasa Pemilihan UMNO.
Katanya, perlanggaran tersebut membabitkan Perkara 4, Tataetika Pemilihan UMNO 2023, berkaitan pengaruh tidak wajar.
“WhatsApp pada malam pemilihan 10 Mac daripada seorang yang sudah dikenal pasti. Manipulasi, tipu helah, mendorong dan mengganggu.
“Perjuangan saya belum lagi tamat. Saya tidak kalah cuma belum lagi menang. Undi saya 115/268 dan yang ‘masih menang’ 133/268. Ini sudah dibawa ke Jawatankuasa Pemilihan UMNO,” katanya menerusi hantaran di Facebook hari ini.
Terdahulu, jawatan Ketua Wanita UMNO Bahagian Bagan Datuk berjaya menjadi milik Zarozatin Isa. – KOSMO! ONLINE


Liga Super: Sabah sekadar seri dengan Sri Pahang
Oleh MOHD. FITRIE MUHAMAD

12 Mac 2023, 10:26 pm
KUANTAN – Hasrat Sabah untuk mengekalkan rekod kemenangan 100 peratus tidak kesampaian apabila terpaksa berpuas hati dengan keputusan seri 1-1 dengan Sri Pahang di Stadium Darul Makmur, sebentar tadi.
Pada perlawanan kali ini menyaksikan pengendali The Rhinos, Datuk Ong Kim Swee menjadi jurulatih kedua dilayangkan kad merah selepas Nafuzi Zain namun Sabah wajar menyalahkan diri sendiri kerana mempersiakan peluang untuk mendapatkan tambahan jaringan.
Terdahulu, Sabah memulakan aksi dengan lebih baik dan memasuki minit ke-14, kem pelawat akhirnya ceria apabila memperoleh gol pembukaan menerusi pemain pertahanan, Daniel Ting.
Sembilan minit selepas itu, The Rhinos sepatutnya makin selesa sebaliknya tiang gol menafikan percubaan Park Tae-su sekaligus menafikan hasrat pemain import dari Korea Selatan itu memperoleh jaringan ketiganya musim ini.
Minit ke-26, usaha Dominic Tan untuk menghalang lorongan Azrif Nasrulhaq Badrul Hisham bertukar tragedi apabila pertahanan Sabah itu tergelincir dan situasi berkenaan pantas dimanfaatkan oleh bintang import tuan rumah, Kpah Sherman untuk meledak gol penyamaan.
Seterusnya, tiada perubahan dilakukan kedua-dua pengendali di babak kedua namun Sabah jelas lebih agresif dengan mencipta dua peluang terbaik sepanjang lima minit pertama selepas aksi bersambung.

Minit ke-60, penjaring terbanyak Sabah, Saddil Ramdani kembali dimasukkan bagi menggantikan Ko Kwang-min namun selang tujuh minit selepas itu, situasi bertambah getir buat pasukan pelawat apabila Kim Swee dilayangkan kad merah dan diarahkan meninggalkan kawasan tepi padang.
Keputusan itu menyaksikan Sabah kekal di tempat kedua Liga Super, berkongsi 10 mata dengan Selangor namun memiliki kelebihan jaringan. – KOSMO! ONLINE


Kosmo! terima anugerah khas Penyedia Kandungan Berita Dalam Talian Cemerlang KBEA 2023
Oleh MUHAMMAD AYMAN GHAFFA

12 Mac 2023, 10:56 pm
KOTA BHARU – Akhbar Kosmo! menerima anugerah khas bagi kategori Penyedia Kandungan Berita Dalam Talian Cemerlang pada Anugerah Perniagaan Keusahawanan Kelantan (KBEA) 2023 di Hotel Perdana di sini hari ini.
Anugerah tersebut diterima oleh wakil negeri Kosmo! Kelantan, Muhammad Ayman Ghaffa.
Selain itu, portal Sirap Limau turut menerima anugerah khas Penyedia Kandungan Gaya Hidup Dalam Talian Cemerlang, Stesen Radio Di Pantai Timur Cemerlang (Manis FM) dan Stesen Radio Nombor Satu Di Pantai Timur (Gegar FM).
Anugerah tersebut disampaikan oleh Pengarah Unit Perancang Ekonomi Negeri (UPEN), Mohd. Nazwan Ismail.
Dalam majlis sama, 25 buah syarikat perniagaan, universiti, hospital, agensi kerajaan, pempengaruh media sosial dan selebriti dari Kelantan turut menerima anugerah khas KBEA bagi kategori masing-masing.
Pengerusi KBEA, Shahir Adnan berkata, KBEA 2023 dianjurkan untuk membantu meningkatkan taraf dan imej usahawan dalam usaha untuk memajukan perniagaan.

Menurutnya, pihak KBEA menerima pencalonan sebanyak 128 penyertaan, namun hanya 30 penerima layak menerima anugerah berdasarkan penilaian Jawatankuasa KBEA.
“KBEA 2023 dijalankan buat kali kedua pada tahun ini dan majlis anugerah ini berhasrat untuk menyokong selain memberi pengiktirafan kepada golongan usahawan yang berjaya dalam industri masing-masing.
“Bertemakan ‘Ayuh, Kami Raikan Kehebatan Anda, KBEA berjaya membuktikan sektor perniagaan dan keusahawanan anak Kelantan tetap berkembang maju,” katanya. – KOSMO! ONLINE


Ada hikmah kalah, terima dengan hati terbuka – Shahrizat
Oleh SITI A'ISYAH SUKAIMI

12 Mac 2023, 11:48 pm
PETALING JAYA – “Walaupun rezeki tak ada, tapi saya pasti ada hikmah dengan keputusan ini,” kata bekas Menteri Pembangunan Wanita, Keluarga dan Masyarakat, Tan Sri Shahrizat Abdul Jalil.
Beliau yang tewas dalam merebut jawatan Ketua Wanita UMNO berasa bertuah apabila berpeluang bertanding pada pemilihan kali ini.
“Terima kasih yang istimewa saya ucapkan kepada pencinta tudung merah dan semua ibu terbaik bangsa. Wanita UMNO menjadi sumber inspirasi saya sekian lama.
“Saya rasa bertuah diberi peluang untuk meraikan demokrasi dalam UMNO. Saya menikmati rasa seronok setiap minit masa saya bersama Wanita UMNO dan berhubung semula dengan mereka serta ahli parti yang lain,” katanya pada hantaran Instagram hari ini.
Dalam pada itu, beliau turut menerima keputusan tersebut dengan hati terbuka selain mengucapkan tahniah kepada Datuk Noraini Ahmad yang berjaya mempertahankan jawatan tersebut.
“Saya ingin mengucapkan setinggi tahniah di atas kemenangan beliau dan mengekalkan jawatan selaku Ketua Wanita UMNO. Saya menerima keputusan ini dengan hati terbuka dengan harapan beliau akan selepas ini membawa Wanita UMNO ke satu tahap yang lebih cemerlang.

“Saya juga ingin mengucapkan tahniah kepada Datuk Norliza Rahim yang telah berjaya mengekalkan jawatan beliau selaku Naib Ketua Wanita UMNO dan juga kepada barisan Exco Wanita UMNO,” katanya.
Terdahulu, Noraini yang juga Ahli Parlimen Parit Sulong memperoleh 106 undi daripada 189 bahagian, manakala Shahrizat memperoleh 70 undi sekali gus cubaan beliau untuk kembali menerajui Ketua Wanita UMNO tidak kesampaian.
Shahrizat sebelum ini bersara daripada politik pada 2018 iaitu selepas 11 tahun memimpin sayap wanita parti tersebut. – KOSMO! ONLINE


Ustaz Azhar Idrus diserbu peminat, pelancong asing siap rakam video
Oleh KOSMO!

12 Mac 2023, 9:35 pm
PETALING JAYA – Populariti pendakwah dan penceramah bebas, Ustaz Azhar Idrus tidak dapat disangkal lagi apabila kehadirannya di sekitar Kuala Lumpur mendapat perhatian ramai.
Baru-baru ini tular di media sosial, video memaparkan situasi orang ramai bergilir-gilir merakam gambar kenangan bersama Ustaz Azhar di sekitar pusat beli-belah terkemuka di ibu negara baru-baru ini.
Menerusi video berdurasi hampir tujuh minit itu, Ustaz Azhar diserbu peminatnya sepanjang jalan.
Lebih menarik perhatian, apabila terdapat beberapa pelancong asing turut mengambil peluang merakam video dan bergambar bersama Ustaz Azhar.
Menjengah ke ruangan komen, ramai yang memuji kemesraan Ustaz Azhar melayan kesemua peminatnya dengan senyuman di wajah.
“Orang baik pasti ramai sayang, seronok tengok Ustaz Azhar Idrus layan peminatnya, sentiasa senyum dan hulur tangan untuk bersalam,” ujar Saiful.

“Wah, pelancong asing siap ajak Ustaz Azhar bergambar, siap ada yang rakam, mungkin mereka pun teruja lihat ramai datang nak bergambar dengan UAI,” kata Mohd. Hidayat. – KOSMO! ONLINE


Polis kesan 150 peserta himpunan haram Kompleks Sogo
Oleh TUAN NURHIDAYAH TUAN AB.GHANI

12 Mac 2023, 7:25 pm
KUALA LUMPUR – Hampir 150 individu sedang dikesan pihak polis susulan terlibat dalam perhimpunan serta perarakan yang dipercayai bermula dari hadapan Kompleks Sogo ke Dataran Merdeka, di sini, pagi tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya berjaya mengesan perhimpunan terbabit sekitar pukul 10 pagi tadi.
“Hasil daripada pemerhatian yang dibuat, kita dapati seramai lebih kurang 150 orang terdiri daripada aktivis hak asasi, mahasiswa dan ahli parti politik.
“Mereka menyertai perhimpunan tersebut sambil memegang plakad di antaranya “Imagine If Men Are As Disgusted With Rape As With Periods, Child Not Pride,Trans Women Are Woman, Police Your Behaviour Not My Body” dan lain-lain,” ujarnya dalam kenyataan hari ini.
Menurut Noor Dellhan, Bahagian Siasatan Jenayah Ibu Pejabat Daerah (IPD) Dang Wangi telah membuka satu kertas siasatan di bawah Seksyen 9 (5) Akta Perhimpunan Aman 2012 dan
Seksyen 14 Akta Kesalahan Kecil 1955.
“Kesemua individu yang sedang dikenal pasti terlibat di dalam perhimpunan tersebut akan dipanggil ke IPD Dang Wangi untuk diambil keterangan bagi siasatan yang dijalankan dalam masa terdekat.

“Kertas siasatan ini akan dilengkapkan dan dirujuk kepada Timbalan Pendakwa Raya bagi arahan lanjut,” katanya.
Sehubungan itu, pihaknya turut menasihati orang ramai supaya tidak terlibat dengan sebarang
perhimpunan yang tidak mematuhi peruntukan undang-undang dan menegaskan bahawa tindakan diambil terhadap pihak yang terlibat. -KOSMO! ONLINE


Gabenor berang perbuatan tidak senonoh di Taman Ghibli
Oleh KOSMO!

12 Mac 2023, 9:00 pm
NAGOYA  –  Gabenor Aichi, Hideaki Omura meluahkan kemarahan terhadap gambar-gambar memaparkan individu melakukan aksi tidak senonoh di Taman Ghibli yang disiarkan di laman Twitter, lapor portal berita The Mainichi Shimbun kelmarin.
Imej itu termasuk individu meraba dada patung wanita.
Omura berkata: “Perbuatan mereka amat dikesali. Kami akan mengambil tindakan tegas kerana ia (Taman Ghibli) digazetkan sebagai taman wilayah.”
Beliau akan meminta syarikat pengendali taman awam berkenaan, Ghibli Park Co menghentikan serta-merta sebarang tingkah laku tidak wajar oleh pelawat ketika bergambar dengan patung-patung di taman berkenaan.
Taman Ghibli di bandar Nagakute dibangunkan oleh Kerajaan Wilayah Aichi dengan kos keseluruhan kira-kira 34 bilion yen (RM1.13 bilion) dan dibuka pada November 2022.
Di taman itu, pengunjung boleh merakam  gambar dengan patung-patung yang merupakan watak dalam filem Ghibli.

Namun, gambar tidak senonoh  tetamu seperti memegang dada patung watak wanita dan merakamkan gambar dalam skirt arca  perempuan di taman tersebut telah disiarkan secara online.
Ketika ditanya mengenai perkara itu pada satu sidang media, Omura berkata: “Taman Ghibli adalah tempat untuk orang dewasa dan kanak-kanak bergembira sambil merasai pengalaman filem Ghibli. Saya tidak mahu orang melakukan perkara yang dianggap menyinggung perasaan di taman ini.” – Agensi


Anggota polis maut, kereta terputus dua
Oleh CHERINE JON

12 Mac 2023, 7:32 pm
SERIAN – Seorang anggota polis maut selepas kereta dipandunya hilang kawalan di kilometer 42 Jalan Kuching-Serian, pagi tadi.
Ketua Polis Daerah Serian, Deputi Superintenden Aswandy Anis berkata, dalam kemalangan yang dilaporkan berlaku kira-kira jam 6.35 pagi itu, kereta Honda yang dipandu mangsa turut terputus dua.
Katanya, mangsa dikenali sebagai Konstabel Mohd. Shamezad Mohd. Salehuddin, 28, dan bertugas di Ibu Pejabat Polis Daerah (IPD) Serian.
“Siasatan mendapati kenderaan dipandu mangsa dari arah Kuching menuju ke Serian telah hilang kawalan lalu melanggar besi pembahagi jalan dan seterusnya melanggar simen konkrit hujung Jambatan Sungai Samarahan.
“Akibat kemalangan tersebut, mangsa tercampak keluar di tepi jalan atas Jambatan Sungai Samarahan,” katanya dalam kenyataan, hari ini.
Aswandy berkata, mangsa disahkan meninggal dunia oleh pihak pamaredik Hospital Serian, manakala mayatnya kemudian dibawa ke hospital tersebut untuk dibedah siasat.

Beliau berkata semasa kejadian, keadaan cuaca hujan dan jalan basah serta licin.
Katanya, kes masih dalam siasatan dan disiasat dibawah sek 41(1) Akta Pengangkutan Jalan (APJ) 1987. – KOSMO! ONLINE


Manusia terkaya Asia mahu perkenal semula Campa Cola saingi Coca-Cola
Oleh KOSMO!

12 Mac 2023, 8:00 pm
NEW DELHI – Individu terkaya Asia, Mukesh Ambani mengumumkan rancangan untuk melancarkan semula jenama soda ikonik tahun 1970-an, Campa Cola yang pernah menyaingi Coca-Cola dan Pepsi, lapor saluran berita CNN semalam.
Pengumuman mengenainya mencetuskan gelombang nostalgia di media sosial dalam kalangan berjuta-juta penduduk India yang membesar dengan meminum Campa Cola.
Kumpulan Reliance diterajui Ambani menyatakan, pihaknya akan memperkenalkan semula Campa Cola ke dalam pasaran minuman bukan alkohol bernilai berbilion-bilion dolar di India pada musim panas ini.
Ia akan dilancarkan  dalam tiga perisa iaitu cola, lemon dan oren, demikian menurut CNN.
Jenama itu mengisi kekosongan di negara Asia Selatan tersebut ketika pesaingnya yang lebih terkenal dari Amerika Syarikat (AS), Coca-Cola terpaksa meninggalkan pasaran India buat sementara waktu.
Berita tentang Campa Cola menimbulkan minat mendalam daripada penduduk India pertengahan usia yang masih pernah meminumnya semasa muda.

Seorang penduduk, Shailesh Desai, 60, dari Mumbai, memberitahu CNN bahawa dia mengingati minum Campa Cola bagi menenggelamkan kebimbangan kerana perlu memberitahu bapanya tentang markah rendah yang diperoleh dalam peperiksaan.
Katanya, minuman Campa Cola juga meningkatkan keyakinan untuk berkenalan dengan seorang gadis yang diminatinya.
Seorang lagi penduduk, Sukant Khurana menulis di laman Twitter bahawa dia masih ingat meminta datuknya membelikannya minuman itu.
“Begitu banyak kenangan zaman kanak-kanak. Jika rasanya seperti itu, Campa Cola akan dijual seperti nostalgia lalu,”  tulisnya.
Sementara itu, seorang lagi peminat minuman itu, Atul Mohan menulis di Twitter bahawa beberapa jenama kekal abadi: “Orang masih bertanya, adakah anda akan minum Campa?”
Walaupun Coca-Cola diperkenalkan di India dalam tahun 1950-an, syarikat pengeluar minuman itu telah menarik diri dari pasaran lebih dua dekad kemudian apabila kerajaan India memperkenalkan peraturan yang memerlukannya Coca-Cola mendedahkan formula ramuannya.
Berikutan ketiadaannya, Campa Cola menjadi minuman alternatif di India yang sangat popular dan tidak lama kemudian berkembang untuk menerajui pasaran minuman ringan negara itu.
Seperti pesaing AS, popularitinya didorong oleh kempen pengiklanan yang menarik minat belia India.
Pelakon Bollywood, Salman Khan muncul dalam salah satu kempen televisyennya yang lebih terkenal manakala iklan cetakannya popular dengan ilustrasi seni pop dan warna berani.
Ia juga mempunyai ‘tag line’ dengan sedikit tarikan kepada patriotisme: “The Great Indian Taste.”
Bagaimanapun, populariti Campa Cola  merudum pada tahun 1990-an apabila Perdana Menteri India ketika itu, PV Narasimha Rao dan Menteri Kewangan, Manmohan Singh membuka negara itu kepada pelaburan asing.
Jenama cola asing membuat kemunculan semula dengan Coca-Cola kembali pada tahun 1993 dan Pepsi serta Fanta juga menjadi popular,  manakala Campa Cola secara beransur-ansur hilang dari gerai dan rak di seluruh negara tersebut. – Agensi


Mahkamah: Muhyiddin akan didakwa lagi di Mahkamah Sesyen Shah Alam esok
Oleh NUZULSHAM SHAMSUDDIN

12 Mac 2023, 7:55 pm
PETALING JAYA – Selepas didakwa di Mahkamah Sesyen Kuala Lumpur kelmarin, Tan Sri Muhyiddin Yassin dijangka didakwa sekali lagi di Mahkamah Sesyen Shah Alam esok berhubung wang dalam parti Pribumi Bersatu Malaysia (Bersatu).
Muhyiddin akan dituduh pukul 8.30 pagi dan pendakwaan mengemukakan satu pertuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.
Suruhanjaya Pencegahan Rasuah Malaysia (SPRM) dalam jemputan kepada media hari ini memaklumkan mendapat izin mendakwa seorang Ahli Parlimen di Mahkamah Sesyen esok.
Kelmarin, Muhyiddin atau nama sebenarnya Mahiaddin Md Yasin, 76, mengaku tidak bersalah di Mahkamah Kuala Lumpur atas empat pertuduhan menggunakan kedudukan untuk mendapatkan suapan RM232.5 juta dan dua pertuduhan pengubahan wang haram RM195 juta tiga tahun lalu.
Pengakuan itu dibuat selepas kesemua pertuduhan dibacakan terhadapnya di hadapan Hakim Azura Alwi.
Dengan enam pertuduhan tersebut menjadikan Muhyiddin yang popular digelar ‘abah’ itu merupakan bekas Perdana Menteri kedua didakwa di mahkamah selepas Datuk Seri Najib Tun Razak. – KOSMO! ONLINE


Jana Wibawa: SPRM cari Datuk Roy
Oleh EDDY AQMAL MOHAMED HAMIDI

12 Mac 2023, 7:59 pm
PUTRAJAYA – Suruhanjaya Pencegahan Rasuah Malaysia (SPRM) kini sedang mengesan seorang perancang utama yang dikenal pasti terlibat dalam kes rasuah berhubung siasatan kes program Jana Wibawa.
Menurut sumber, dalang utama itu yang digelar sebagai ‘Datuk Roy’ berusia dalam lingkungan 50-an dan pernah dituduh sebelum ini di mahkamah serta dipenjarakan atas kesalahan rasuah.
“Sebelum ini, SPRM pada 9 Mac lalu telah menahan empat individu berusia 40 hingga 50 tahun termasuk seorang pegawai suruhanjaya ini dan seorang wanita kerana disyaki meminta dan menerima rasuah.
“Kesemua mereka disyaki meminta dan menerima rasuah sebanyak RM400,000 kononnya bagi mengelakkan siasatan kes berkenaan,” katanya hari ini.
Jelas sumber tersebut, wanita berkenaan bagaimanapun telah dibebaskan dengan jaminan SPRM manakala tiga suspek lain telah direman sehingga esok (13 Mac).
Sementara itu, Ketua Pesuruhjaya SPRM, Tan Sri Azam Baki ketika dihubungi turut mengesahkan perkara tersebut.

Azam turut memaklumkan bahawa suruhanjaya itu tidak akan berkompromi sama sekali sekiranya didapati mana-mana pegawai SPRM terbabit dalam sebarang kegiatan yang menyalahi undang-undang. – KOSMO! ONLINE


Negeri Sembilan kekal juara Liga Hoki Malaysia Wanita
Oleh NAZARUDIN SHAHARI

12 Mac 2023, 8:59 pm
SEREMBAN –  Pasukan hoki wanita Negeri Sembilan mempertahankan status juara Liga Hoki Malaysia TNB 2023 selepas menewaskan KPT-Uniten Thunder (KPT) 2-1 dalam pertembungan di Stadium Hoki MBS S2 di Seremban petang ini.
Gol kemenangan Negeri Sembilan dijaringkan oleh penyerang kebangsaan, Nuramirah Shakirah Zulkifli pada minit ke-42 selepas kedua-dua pasukan terikat dengan jaringan 1-1.
Negeri Sembilan yang perlu memenangi perlawanan pada hari ini untuk mengekalkan status juara liga menjaringkan gol pertama melalui Fatin Naimah Zaki pada minit ke-3 melalui pukulan sudut penalti.
Tersentak dengan jaringan awal itu pasukan KPT yang hanya memerlukan keputusan seri untuk dinobatkan sebagai juara liga bangkit melancarkan beberapa siri serangan balas.
Hasilnya, pasukan itu berjaya menjaringkan gol penyamaan pada minit ke-8 melalui Nur Zafirah Aziz.
Hujan pada suku ketiga permainan tidak mengganggu tumpu para pemain kedua-dua pasukan mencari gol.

Nuramirah yang telah menjaringkan 15 gol dalam liga musim ini menoktahkan status juara liga untuk Negeri Sembilan apabila menjaringkan gol padang pada minit ke-42.
Kemenangan Negeri Sembilan itu menggembirakan lebih 500 penyokong pasukan itu yang tidak berganjak walaupun hujan. – KOSMO! ONLINE


Fasha Sandha ke malam anugerah, berkaca mata hitam
Oleh NUR EMIRA SAIZALI

12 Mac 2023, 9:27 pm
PUTRAJAYA – Meskipun mengalami kecederaan pada bahagian mata, pelakon Fasha Sandha membuktikan dirinya seorang pelaku seni yang sangat komited apabila muncul dalam acara Tonton Anugerah Drama Sangat yang berlangsung di Pusat Konvensyen Antarabangsa Putrajaya (PICC), hari ini.
Fasha menuai perhatian apabila hadir dengan memakai kaca mata hitam ditemani adik perempuannya yang juga pelakon Elisya Sandha.
Aktres itu ketika ditemui Kosmo! Online memberitahu, kecederaan mata kiri yang dialaminya sudah beransur pulih namun tetap perlu menjalani pembedahan untuk rawatan susulan.
“Dari luaran bengkak semakin okey tetapi dalaman masih sakit kerana tulang patah dan ada darah beku.
“Mungkin kena jalani pembedahan tetapi tunggu masa sesuai. Sebelum ini tak boleh lakukan pembedahan sebab perlu tunggu bengkak surut,” kata pemilik nama penuh Nur Fasha Sandha Hassan itu.
Pertama kali membuat kemunculan umum selepas insiden di lokasi penggambaran, bintang filem Anak Halal mengakui masih kurang selesa dan penglibatannya kabur susulan kecederaan.

“Memang tak selesa. Mata boleh nampak tetapi penglihatan tak begitu jelas.
“Sakit mata ini akan berkait dengan kepala. Memang sakit kepala,” ujarnya.
Ditanya tentang penggambaran yang masih berbaki, semuanya tergantung mengikut nasihat doktor.
“Saya perlu dapatkan keizinan daripada doktor sama ada boleh meneruskan penggambaran atau tidak,” katanya lagi.
Menerusi Anugerah Drama Sangat, Fasha tercalon dalam dua kategori iaitu Pelakon Wanita Terbaik dan Pelakon Antagonis Terbaik.
Kosmo! pada 2 Mac lalu melaporkan Fasha mengalami kecederaan pada mata kirinya selepas terhentak pada bucu katil sewaktu menjalani penggambaran drama berjudul Anak Tuan arahan Along Kamaludin.
Disebabkan kemalangan tersebut, Fasha, 39, mengalami patah tulang bahagian mata kiri selain pendarahan bebola mata dan terpaksa dikejarkan ke sebuah hospital pakar di Johor Bahru. – KOSMO! ONLINE


Lelaki OKU pekak, bisu belasah adik perempuan
Oleh TUAN NURHIDAYAH TUAN AB.GHANI

12 Mac 2023, 9:13 pm
AMPANG – Seorang lelaki tempatan yang merupakan orang kelainan upaya (OKU) pekak dan bisu ditahan polis kerana mencederakan adik kandungnya di sebuah perumahan Jalan Cahaya 7, Taman Cahaya, di sini, pada Khamis lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, adik perempuannya yang berusia 20 tahun melaporkan dia telah dipukul oleh suspek setelah menolak ajakan untuk keluar membeli barang.
“Ketika kejadian kira-kira pukul 3 petang itu, mangsa dan suspek difahamkan berada di rumah. Abangnya (suspek) telah mengajak mangsa menemaninya ke kedai untuk membeli barang, namun permintaannya ditolak.
“Suspek yang berusia 31 tahun itu kemudiannya bertindak memijak paha, kaki kanan, bahu tangan kanan dan menumbuk kepala mangsa yang sedang berbaring berkali-kali tanpa henti,” jelasnya dalam kenyataan hari ini.
Menurut Mohamad Farouk, mangsa telah mendapatkan rawatan pesakit luar di Hospital Ampang susulan kecederaan yang dialaminya.
“Tangkapan ke atas suspek telah dibuat pada Khamis lalu sekitar pukul 10.30 malam.

“Suspek tidak mempunyai sebarang rekod lampau manakala permohonan reman pertama telah dibenarkan selama satu hari iaitu pada Jumaat lalu,” katanya.
Katanya, kes disiasat di bawah Seksyen 323 Kanun Keseksaan/18A Akta Keganasan Rumah Tangga kerana dengan sengaja menyebabkan kecederaan. – KOSMO! ONLINE


Tiada tauliah, JHEAT minta Ustaz Azhar Idrus mohon
Oleh MOHD AZLI ADLAN

12 Mac 2023, 6:43 pm
KUALA TERENGGANU – Penceramah bebas terkenal, Ustaz Azhar Idrus (UAI) tidak memiliki tauliah Jabatan Hal Ehwal Agama Terengganu (JHEAT) untuk berceramah dan mengadakan kuliah agama di negeri ini.
Pesuruhjaya JHEAT, M. Rozi Bidin berkata, semakan mendapati UAI tidak termasuk dalam senarai 1,313 individu termasuk 30 penceramah selebriti yang telah menerima tauliah untuk berceramah agama, mengajar agama Islam dan mengajar al-Quran di Terengganu.
“Kita hanya akan mengeluarkan kebenaran khas kepada penganjur terdiri jawatankuasa masjid dan surau yang mengundang penceramah bertauliah terbabit.
“Sehubungan itu, individu (termasuk UAI) yang ingin mengajar dan mengadakan kuliah agama di masjid dan surau dialu-alukan memohon tauliah daripada JHEAT,” katanya di sini hari ini.
M. Rozi berkata, permohonan tauliah terbabit perlu menyertakan maklumat peribadi dan kelulusan akademik mereka.
Jelas beliau, ketetapan hanya mengizinkan penceramah bertauliah untuk mengajar di masjid dan surau negeri ini tidak bermaksud merendah-rendahkan ilmu agama individu terbabit.

“Sebaliknya, ia sebagai kawal selia bagi memastikan tiada pengajaran agama di negeri ini yang bertentangan dengan syariat Islam,” katanya.
Kosmo! 4 Mac lalu melaporkan Majlis Agama Islam dan Adat Melayu Terengganu (Maidam) melarang semua ahli dan aktivis politik daripada menyampaikan ceramah, kuliah dan pengajaran agama serta menjadi imam dan khatib solat Jumaat di masjid dan surau di seluruh Terengganu berkuatkuasa serta-merta.
Ketetapan itu sebagai mezahirkan rasa dukacita Sultan Terengganu, Sultan Mizan Zainal Abidin terhadap tindakan segelintir golongan tersebut yang terus berbuat demikian tanpa kebenaran Maidam. – KOSMO! ONLINE


Penglibatan rakyat bantu atasi masalah projek ‘gajah putih’
Oleh ASLIZA MUSA

12 Mac 2023, 7:00 pm
IPOH – Penglibatan masyarakat diperlukan dalam perancangan kemajuan bandar bagi memastikan sesuatu rancangan pembangunan itu tidak berakhir sebagai ‘projek gajah putih’.
Menteri Pembangunan Kerajaan Tempatan (KPKT), Nga Kor Ming berkata, suara rakyat ini membolehkan pihak berkuasa tempatan (PBT) benar-benar membangun dan memajukan bandar berdasarkan keperluan rakyat.
“Sebab itu mulai tahun ini, kita tetapkan semua projek baharu di bawah KPKT, wajib untuk dijalankan ‘feasibility study’ atau Kajian Kebolehlaksanaan yang berkecuali secara profesional supaya semua projek yang bakal dilaksanakan menepati kriteria ditetapkan.
“Kajian itu perlu melibatkan rakyat, khususnya pertubuhan bukan kerajaan (NGO) yang berkaitan.
“Dengan pendekatan baharu ini, maka tiada lagi projek-projek gajah putih yang terbengkalai seperti sebelum ini,” katanya dalam sidang akhbar pada Majlis Konvensyen Pihak Berkuasa Tempatan 2023 di Pusat Konvensyen Ipoh di sini hari ini.
Mengulas lanjut beliau berkata, selain Kajian Kebolehlaksanaan, KPKT juga akan mempertimbangkan projek-projek baharu melalui pelaksanaan kajian berdasarkan Pulangan Pelaburan, Analisis Kos Faedah dan Indeks Kesahan dan Kebolehpercayaan.

Katanya, dapatan kajian-kajian tersebut akan memberi fokus yang jelas dan nyata serta menghindarkan ketirisan perbelanjaan atau senario projek gajah putih. – KOSMO! ONLINE


Pemandu lori dicekup tak habis isi minyak diesel
Oleh ISWAN SHAFIQ ISA

12 Mac 2023, 6:05 pm
SEBERANG PERAI – Seorang pemandu lori ditahan bersama 10,000 liter diesel bersubsidi dalam satu serbuan di sebuah stesen minyak di Bukit Mertajam menerusi Ops Tiris semalam.
Pengarah pejabat Kementerian Perdagangan Dalam Negeri dan Kos Sara Hidup (KPDN) Negeri, S. Jegan berkata, serbuan yang dilakukan empat anggota penguat kuasa kira-kira pukul 7 malam itu dijalankan hasil risikan sejak beberapa minggu lalu.
Menurutnya, ketika serbuan, pemandu lori terbabit yang juga seorang lelaki warga tempatan berusia lewat 30-an didapati sedang mengisi minyak bersubsidi diesel ke dalam tangki asal kenderaan terbabit.
“Hasil pemeriksaan awal ke atas lori berkenaan mendapati terdapat dua unit nozel ‘dispencer’ diesel telah dimasukkan ke dalam tangki asal bagi proses pengisian.
“Pemeriksaan seterusnya di bahagian belakang lori yang ditutupi kanvas pula menemui satu unit tangki fiber tambahan yang diubah suai dan disyaki mengandungi bahan api bersubsidi diesel,” katanya dalam satu kenyataan hari ini.
Mengulas lanjut, Jegan berkata, pasukan serbuan turut menjumpai satu unit pam motosikal dan hos dalam lori tersebut yang digunakan untuk menyedut minyak diesel daripada tangki asal.

Jelasnya, siasatan lanjut di tempat kejadian pula mendapati, lelaki tersebut didapati telah membuat pembelian bahan api bersubsidi diesel secara tunai kepada stesen minyak tersebut.
“Modus operandinya adalah dengan membeli bahan api bersubsidi diesel di beberapa buah stesen minyak dalam negeri ini sebelum dikumpul di suatu tempat penyimpanan sementara bagi tujuan penjualan kepada pihak industri.
“Siasatan juga akan dilakukan terhadap pemilik stesen minyak berkenaan sama ada mereka terlibat atau bersubahat dalam kes ini,” katanya kes disiasat di bawah Akta Kawalan Bekalan (AKB) 1961 dan kesemua rampasan serta sitaan dianggarkan bernilai lebih RM60,000. – KOSMO! ONLINE


UMNO terbuka pinda had usia jawatan Ketua Pemuda
Oleh KHAIRUL MOHD. ALI

12 Mac 2023, 5:45 pm
JOHOR BAHRU – UMNO terbuka dengan cadangan untuk mengehadkan usia calon yang bertanding bagi jawatan Ketua Pemuda parti itu kepada 40 tahun sahaja berbanding tanpa had usia, ketika ini.
Presiden UMNO, Datuk Seri Ahmad Zahid Hamidi bagaimanapun berkata, perkara itu perlu dibincangkan terlebih dahulu dengan mengikuti prosedur sewajarnya.
Menurut beliau, prosedur itu termasuklah perlu mendapatkan kelulusan Majlis Kerja Tertinggi (MKT) UMNO sebelum dibawa ke Perhimpunan Agung UMNO (PAU).
“Ketika saya jadi Ketua Pemuda UMNO dahulu, saya juga ada terfikir seperti itu (hadkan usia Ketua Pemuda UMNO kepada 40 tahun), namun sehingga kini situasi masih dikekalkan mengikut kesesuaian.
“Namun perbincangan mesti diadakan sebelum perkara itu boleh mendapat kelulusan, ia perlulah dibawa ke pengetahuan Jawatankuasa Pindaan Perlembagaan parti, sebelum boleh dibincangkan di peringkat MKT, dan akhirnya perlu dipersetujui di peringkat PAU,” katanya.
Beliau yang juga merupakan Timbalan Perdana Menteri itu berkata demikian dalam sidang akhbar sempena Majlis Pengenalan Calon-Calon Naib Presiden dan Ahli Majlis Kerja Tertinggi UMNO Peringkat Negeri Johor di Kompleks Tan Sri Mohamed Rahmat, di sini hari ini.

Sementara itu, Ahmad Zahid menegaskan beliau tidak tidak mengamalkan sikap ‘favouritism’ dalam mempengaruhi perwakilan untuk memilih mana-mana calon dalam pemilihan parti yang sedang berlangsung ketika ini.
“Semua yang bertanding ini kawan-kawan, saya tiada ‘favouritism’ dalam mempengaruhi perwakilan untuk memilih calon-calon, sebaliknya saya tahu perwakilan semakin bijak, mereka tahu mana kaca dan mana berlian.
“Walaupun dalam pemilihan kali ini, jawatan Presiden dan Timbalan Presiden tidak dipertandingkan, namun saya tetap berkunjung ke setiap negeri untuk bersama-sama semua calon, itu adalah komitmen saya untuk UMNO negeri-negeri dan UMNO Malaysia,” jelasnya. – KOSMO! ONLINE


Guru pelatih maut terkena renjatan elektrik
Oleh FARAHWAHIDA AHMAD

12 Mac 2023, 7:14 pm
SEGAMAT – Seorang guru pelatih lelaki Institut Pendidikan Guru (IPG) Kampus Bahasa Antarabangsa Kuala Lumpur, maut selepas terkena renjatan elektrik di Sekolah Kebangsaan (SK) Pogoh, di sini, pagi tadi.
Dalam kejadian kira-kira pukul 9.50 pagi itu, mangsa, Saiful Asraf Mukhtar, 21, dikatakan berada di luar bilik makmal komputer untuk membantu kerja pembersihan kerusi meja akibat banjir.
Ketua Polis Daerah Segamat, Superintendan Ahmad Zamry Marinsah berkata, mangsa datang ke sekolah berkenaan bersama sekumpulan pelatih IPG bagi membantu kerja pembersihan pasca banjir.
“Sebelum kejadian, mangsa sedang menggunakan alat penyembur air atau ‘water jet’ membersihkan kerusi meja pelajar.
“Tiba-tiba berlaku renjatan dan mangsa yang berdiri kemudiannya rebah,” katanya ketika ditemui di sini, hari ini.
SK Pogoh yang dilawati Saiful Asraf sewaktu terkena renjatan elektrik bagi membantu kerja pembersihan pasca banjir di Segamat.
Ahmad Zamry berkata, beberapa rakannya berhampiran sempat memberikan bantuan pernafasan (CPR).

“Saiful Asraf turut mengalami cedera di bahagian kepala. Mangsa terus dikejarkan ke Hospital Daerah Segamat (HDS) menaiki ambulans bagi mendapatkan rawatan lanjut sebelum disahkan meninggal dunia.
“Kes diklasifikasikan sebagai kematian mengejut (SDR),” katanya.
Tambah beliau, ini adalah kali kedua pelatih guru berasal dari Sabah itu datang menaiki bas IPG untuk membantu misi pasca banjir di Segamat ketika musim banjir tahun ini. – KOSMO! ONLINE


Lelaki hilang 2 inci saman lebih RM300,000
Oleh KOSMO!

12 Mac 2023, 6:00 pm
MADRID –  Seorang pesakit menuntut ganti rugi hampir £60,000 (RM326,325) berikutan  kemaluannya yang bengkok berakhir 5.99 sentimeter (2 inci) lebih pendek selepas menjalani pembedahan pembetulan di Sepanyol, lapor portal berita MailOnline semalam.
Lelaki itu menuntut pampasan £59,714 (RM324,770) daripada Perkhidmatan Kesihatan Murcian, selatan Sepanyol. Ia berikutan pembedahan membetulkan zakarnya mengakibatkan saiz organ tersebut berubah, demikian menurut media tempatan.
Lelaki itu berkata, dia juga tidak dapat mengekalkan ereksi dan melakukan hubungan intim.
Dalam tuntutan di mahkamah, lelaki yang namanya tidak didedahkan kerana faktor privasi itu berkata,  dia menjadi mangsa kecuaian Hospital Cartagena kerana tiada siapa memberi amaran kepadanya tentang risiko pembedahan tersebut.
Lelaki tersebut juga berkata bahawa dia kemudian pergi ke Hospital La Fe di Valencia, di mana doktor telah memberitahunya bahawa masalah yang dihadapinya itu tidak dapat dipulihkan.
Bagaimanapun, Majlis Undang-undang Wilayah Murcia (CJRM) dilaporkan menolak dakwaannya dan  berkata, doktor di Hospital Cartagena telah memberitahu pesakit tentang kemungkinan pembedahan itu boleh menyebabkan dia mempunyai zakar lebih pendek.

Pada masa ini tidak jelas sama ada lelaki itu merancang untuk merayu keputusan CJRM atau membawa kesnya ke mahkamah  lebih tinggi. – Agensi


‘Saya pernah disiasat SPRM, dibawa ke mahkamah dan saya bersedia’
Oleh KOSMO!

12 Mac 2023, 5:37 pm
PETALING JAYA – Presiden UMNO, Datuk Seri Ahmad Zahid Hamidi bersedia disiasat Suruhanjaya Pencegahan Rasuah Malaysia (SPRM) seperti mana diminta bekas Perdana Menteri, Tan Sri Muhyiddin Yassin hari ini.
Ahmad Zahid menerusi satu sidang akhbar berkata, pengalamannya disiasat SPRM sebelum ini menjadi beliau seorang yang berani untuk disiasat sekali lagi jika ia dapat memuaskan hati pihak lain.
“Saya pernah disiasat, saya pernah dibawa ke mahkamah dan saya bersedia pada bila-bila masa (disiasat SPRM).
“Tetapi janganlah tepuk air di dalam dulang, itu muka kita terpercik dan jangan juga meludah ke langit, pasti akan jatuh ke muka sendiri nanti.
“Hadapilah apa-apa yang patut hadapi, kerana saya telah pernah menghadapinya. Saya ucapkan selamat berjaya kepada beliau (Muhyiddin),” katanya bagi menjawab gesaan Presiden Parti Pribumi Bersatu (Bersatu) itu yang mencabar SPRM untuk turut menyiasat punca dana yang diperolehi UMNO dan Parti Keadilan Rakyat (PKR). – KOSMO! ONLINE


Tidak rasmi: Nurul Amal menang Ketua Puteri UMNO
Oleh KOSMO!

12 Mac 2023, 7:04 pm
PETALING JAYA – Datuk Nurul Amal Mohd Fauzi dilihat paling menghampiri jawatan Ketua Puteri Umno yang baharu berikutan jauh meninggalkan pesaing sengitnya, Ahli Majlis Kerja Tertinggi (MKT), Datuk Khaidirah Abu Zahar yang mendapat 32 undi.
Berdasarkan keputusan rasmi sehingga 5 petang ini, Nurul Amal dengan 85 undian, berpeluang cerah mengambil tempat penyandangnya sebelum ini, Datuk Zahida Zarik Khan.
Selain itu, pesaingnya yang lain iaitu Exco Puteri UMNO, Dr Masliha Harun meraih sebanyak 30 undi, Ketua Puteri Umno Bahagian Pandan, Wan Noor Akyilah Wan Shapuddin (empat undi), Exco Puteri UMNO, Fadwah Anuwar (14 undi) dan Setiausaha Puteri UMNO, Nurul Hazwani Haslan (16 undi).
Sementara itu, Siti Sokhleha Nordin yang memperoleh 109 undi, meraih jawatan Naib Ketua Puteri Umno. – KOSMO! ONLINE


Pemuda ‘dilimpahi’ air kumbahan, ramai kagum puji
Oleh KOSMO!

12 Mac 2023, 6:03 pm
PETALING JAYA – Jika ramai yang mempertikaikan kemampuan belia untuk bekerja dalam sektor 3D (kotor, bahaya dan sukar), pemuda yang menggunakan nama Syedlohai di TikTok ini membuktikan sebaliknya.
Menerusi video yang dikongsikan, jelas kelihatan dia tersenyum kelat sambil menahan limpahan air kumbahan yang meluncur keluar tanpa henti dari saluran ketika menjalankankan kerja-kerja penyelenggaraan paip kumbahan.
“Hidup ni keras kan. Tak semua yang kita nak kita boleh dapat dan yang kita dapat, tak seperti yang kita nak. Jadi bertenang, tarik nafas dan bangkit semula,” katanya dalam video tersebut.
Perkongsian pemuda tersebut mendapat perhatian ramai dan kebanyakannya memuji serta menyatakan rasa kagum kerana pekerjaan yang dilakukan sungguh mencabar.
“Semua pekerjaan adalah mulia. Tabik bro, semoga murah rezeki. Saya dulu semua kerja buat akhirnya Allah bagi kerja bagus dan mulia pada saya,” kata Mohd. Erwan.
“Respect (hormat) awak. Masih boleh senyum lagi, moga diperluaskan rezeki dan sihat sentiasa,” komen seorang pengguna lagi.

“Terbaik dik. Dulu arwah suami akak pun buat kerja-kerja penyelenggaraan ni juga untuk besarkan anak-anak dan tanggung keperluan,” kongsi Fida Jalil. – KOSMO! ONLINE


Noryn Aziz mohon kebenaran rayuan sabitan nusyuz bekas suami
Oleh MOHD AZLI ADLAN

12 Mac 2023, 6:34 pm
KUALA TERENGANU – Penyanyi Jazz, Noryn Aziz memfailkan permohonan kebenaran mengemukakan rayuan untuk menggugurkan sabitan nusyuz terhadap bekas suaminya, Raja Datuk Kamarul Bahrin Raja Ahmad Shah di Mahkamah Rayuan Syariah di sini hari ini.
Sebelum ini, Mahkamah Rendah Syariah di sini telah membenarkan sabitan nusyuz difailkan Raja Kamarul Bahrin yang juga Pengerusi Pakatan Harapan (PH) Terengganu pada kira-kira lima tahun lalu.
Panel Hakim Syarie diketuai Datuk Wan Mohd. Zakri Mohd. yang bersidang mendengar permohonon terbabit telah memerintahkan kedua-dua pihak melakukan rundingan di luar mahkamah.
Noryn atau nama sebenarnya Norazmahwati Abd Aziz, 47, dan Raja Kamarul Bahrin, 68, telah diberi masa sebelum bersepakat sebelum memaklumkannya kepada Mahkamah Rayuan Syariah.
Raja Kamarul Bahrin yang diwakili peguam syarie, Zulkifli Yong hadir pada prosiding hari ini manakala peguam syarie, Datuk Seri Amli Embong pula mewakili Noryn.
Sebelum ini, Raja Kamarul Bahrin Shah telah memfailkan tuntutan nusyuz tersebut terhadap Noryn pada bulan Julai 2018 sebelum sabitan itu dijatuhkan oleh Mahkamah Rendah Syarie di sini tidak lama kemudian.

Noryn mengahwini Raja Kamarul Bahrin pada tahun 2010 dan dikurnia seorang anak, Raja Bariq Umar Shah, 9, sebelum berpisah pada hujung tahun 2018.
Juara Gegar Vaganza 5 itu kemudiannya berkahwin baharu dengan usahawan, Shaik Rizal Shaik Sulaiman, 51, pada Oktober 2020. – KOSMO! ONLINE


Bapa lepaskan tembakan selepas lihat lelaki bogel di bilik anak perempuannya
Oleh KOSMO!

12 Mac 2023, 5:00 pm
MIAMI, Florida – Seorang bapa, Dayne Victor Miller ditahan polis kerana melepaskan tembakan setelah seorang penyewa lelaki berbogel di atas katil bilik tidur anak perempuannya di Florida, lapor portal berita Inside Edition semalam.
Menurut polis, kejadian berlaku selepas anak perempuannya menemui seorang lelaki yang menyewa sebuah bilik di rumah mereka tidak memakai sebarang pakaian tetapi berada di atas katilnya.
Bapa itu ditahan Rabu lalu selepas menghubungi talian kecemasan 911 dan menyatakan bahawa anak perempuannya yang masih remaja, memberitahunya bahawa dia mendapati lelaki yang menyewa bilik di rumah mereka berada dalam keadaan berbogel di atas katilnya, kata pihak berkuasa.
Bagaimanapun, isteri lelaki itu menyedari suaminya tidak berada di bilik tidur mereka dan menjerit bahawa dia berada di bilik yang salah, kata polis.
Lelaki itu dan isterinya memberitahu polis bahawa mereka minum arak bersama Miller dan selepas tidur, lelaki itu  bangun untuk menggunakan bilik air dan kemudian tersilap masuk ke bilik anak perempuan lelaki berkenaan dan bukannya biliknya sendiri, kata pihak berkuasa tersebut.
Penyewa lelaki itu berkata, dia masuk semula ke dalam bilik yang dia dan isterinya sewa sebelum mengunci pintu namun Miller didakwa menjerit: “Saya akan bunuh kamu.”

Miller mengambil senjata api dan kemudian menembak ke lantai tiga atau empat kali dalam keadaan marah, demikian menurut polis. Dia didakwa dengan dua pertuduhan melakukan  serangan dengan senjata maut serta menembak ke dalam kediaman yang didiami.
Bapa itu masih belum membuat pengakuan bersalah dan satu perbicaraan dijadualkan pada 10 April ini,  manakala polis tidak menyatakan sama ada terdapat sebarang kecederaan dalam kes itu. Miller kini ditahan di Penjara Lee County. – Agensi


KSM seru majikan bayar gaji minima kepada lepasan siswazah
Oleh SAFINA RAMLI

12 Mac 2023, 4:36 pm
GEORGE TOWN – Kementerian Sumber Manusia (KSM) menyeru para majikan membayar gaji terutama kepada lepasan siswazah pada kadar melebihi kadar minimum yang ditetapkan kerajaan.
Menterinya, V. Sivakumar berkata, ini kerana ada segelintir majikan yang beranggapan bahawa gaji minimum yang ditetapkan kerajaan RM1,500 adalah kadar upah yang perlu dibayar kepada setiap pekerja mereka.
“Gaji RM1,500 yang ditetapkan ini adalah gaji minimum, tidak bermakna majikan hanya perlu membayar RM1,500 kepada pekerja, ini satu persepsi yang salah.
”Majikan boleh membayar gaji lebih daripada RM1,500, saya alu-alukan majikan untuk melihat semula tangga gaji yang diberikan kepada pekerja mereka untuk pastikan pekerja tenaga mahir tidak meninggalkan pekerjaan mereka,” katanya dalam sidang akhbar di Pusat Konvensyen Setia Spice, di sini hari ini.
Menurutnya, kerajaan tidak memaksa mana-mana majikan untuk menaikkan kadar gaji kepada pekerja mereka, namun adalah wajar jika kadar gaji itu dinaikkan berdasarkan situasi semasa.
”Kalau kerajaan tetapkan kadar gaji minimum RM2,000 ini akan menjadi satu paksaan kepada majikan pula dan akan timbulkan lebih banyak masalah lain.

“Saya percaya pengertian sebenar tentang gaji minima akan membuatkan majikan lebih sedar mengenai kadar gaji yang patut diberikan kepada pekerja,” tanhahhya. -KOSMO! ONLINE.


Sokong pinda Akta Kerja bela nasib p-hailing
Oleh MOHAMAD NAUFAL MOHAMAD IDRIS

12 Mac 2023, 4:55 pm
SHAH ALAM – Kerajaan Selangor menyokong tindakan Menteri Belia dan Sukan, Hannah Yeoh yang akan memohon kerajaan supaya meminda Akta Kerja 1955 bagi mengiktiraf pekerja p-hailing dalam akta tersebut.
Pengerusi Jawatankuasa Tetap Pembangunan Generasi Muda & Sukan dan Pembangunan Modal Insan Selangor, Mohd. Khairuddin Othman berkata, situasi itu amat melegakannya kerana kerajaan Selangor sentiasa membela pekerja dalam industri tersebut.
“Sekarang ini, status pekerja p-hailing ini adalah status mereka bekerja sendiri dan bukannya pekerja tetap, yang mana tidak mendapat faedah yang diperoleh mereka yang berstatus pekerja tetap.
“Jadi, saya gembira apabila Menteri Belia dan Sukan menyatakan akan mohon kerajaan untuk buat pindaan akta ini dan kerajaan Selangor sokong dengan tindakan Hannah itu,” katanya ketika dalam majlis pemberian baucer RM100 Back To School-Selangor Prihatin, di sini, hari ini.
Dalam pada itu, Mohd. Khairuddin memaklumkan bahawa kerajaan negeri akan meneruskan program Inisiatif Roda Darul Ehsan (RIDE) yang sedang berjalan ketika ini.
Namun, kata beliau, inisiatif tersebut hanya diberikan sekali (one off) kepada seorang pekerja p-hailing, justeru kerajaan negeri tidak dapat membantu pekerja industri ini setiap masa.

“Kerajaan Selangor akan bantu mana yang termampu, tapi yang paling penting adalah peranan Kerajaan Pusat yang membela pekerja industri ini.
“Saya harap Kerajaan Pusat dapat pinda Akta Kerja 1955 secepat mungkin,” ujarnya. -KOSMO! ONLINE.


Lelaki rompak bank cuma AS$1
Oleh KOSMO!

12 Mac 2023, 5:09 pm
BANDAR RAYA SALT LAKE  – Seorang lelaki berusia 65 tahun merompak sebuah bank di Amerika Syarikat pada Isnin lalu dan meminta wang hanya AS$1 (RM4.52), lapor portal berita Complex.
Donald Santacroce berjalan masuk ke dalam sebuah bank di Bandar Raya Salt Lake,  Utah dan menuju ke arah juruwang lalu menyerahkan nota berbunyi: “Tolong maafkan saya kerana melakukan ini tetapi ini adalah rompakan. Tolong beri saya AS$1. Terima kasih.”
Juruwang kemudian memintanya pergi selepas mereka memberinya wang tersebut tetapi dia memutuskan untuk kekal dan menunggu ketibaan pihak berkuasa.
Lelaki berkenaan nampaknya juga membuat komen tentang polis yang lambat  tiba. Dia berkata, mereka yang berada di dalam bank itu bernasib baik kerana dia tidak mempunyai pistol, demikian menurut afidavit penangkapannya.
Komen itu mendorong pengurus dan pekerja bank bersembunyi di sebuah bilik belakang bank tersebut.
Apabila polis tiba, dia menyerahkan wang itu dan mengaku merompak bank tersebut.

Lelaki itu juga berkata kepada polis bahawa dia mahu pergi ke penjara persekutuan kerana telah melakukan jenayah persekutuan.
Dia ditangkap dan kemudian didakwa kerana melakukan jenayah rompakan. – Agensi


YonnyBoii, isteri bakal timang cahaya mata sulung
Oleh NUR AL-FAIRUZA SYARFA NOR SAIDI

12 Mac 2023, 5:23 pm
PETALING JAYA – Selepas beberapa bulan menyimpan kemas rahsia, penyanyi YonnyBoii bakal bergelar bapa selepas isterinya, Nik Nazira mengumumkan kehamilan sulungnya, hari ini.
Berita gembira tersebut dikongsikan Nazira dalam hantaran Instagram, namun dia tidak mendedahkan usia kandungannya.
“Setelah beberapa bulan merahsiakan, kini saya mahu berkongsi kehamilan yang tinggal beberapa bulan dengan awak semua.
“Alhamdulillah, kami bakal menjadi ibu dan ayah kelak.
“Mohon doakan urusan kami dan anak kecil dipermudahkan (saya tahu saya kelihatan kurang berkongsi asalkan bayi selamat),” kata Nazira, 24.
Sejurus berkongsi berita tersebut sebentar tadi, perkongsian Nazira dihujani komen dan doa daripada rakan selebriti serta peminat yang mendoakan kesejahteraannya.

“Alhamdulillah, tahniah bakal ibu ayah,” ujar Alif Satar.
“Saya bakal menjadi pakcik kelak?,” tanya Meer Nash dengan teruja.
Sekadar info, YonnyBoii mendirikan rumah tangga pada 20 November 2021 lalu dengan pasangannya Nazira secara rahsia, namun hanya mendedahkannya kepada umum enam hari selepas itu.
Pasangan muda itu berkahwin dalam sebuah majlis pernikahan sederhana yang hanya dihadiri seramai 20 orang ahli keluarga terdekat. -KOSMO! ONLINE


Pembukaan Stesen Kajang 2 bakal atasi isu kepadatan
Oleh AMREE AHMAD

12 Mac 2023, 5:05 pm
PUTRAJAYA – Keretapi Tanah Melayu Berhad (KTMB) menjangkakan ribuan penduduk memanfaatkan Stesen Kajang2 yang akan dibuka secara rasmi kepada orang awam bermula esok.
KTMB dalam kenyataan berkata, pembukaan stesen tersebut juga bakal mengatasi masalah kepadatan kenderaan di Stesen Kajang yang sudah mencapai kapasiti maksimum pada hari bekerja.
“Pembukaan stesen ini mampu menangani isu kenderaan yang menggunakan bangunan parkir bertingkat di Stesen Kajang yang sering penuh diisi semua 1,180 petak,” kata kenyataan itu hari ini.
Stesen Kajang 2 ujar KTMB, direka berupaya mengendalikan 400 penumpang pada satu masa dan dibina lengkap pelbagai fasiliti di atas tanah berkeluasan hampir satu hektar.
Ini termasuk sejumlah 500 petak parkir awam yang dioperasikan oleh Srijang Kemajuan Sdn. Bhd. dengan mengenakan caj maksimum hanya sebanyak RM5.50 setiap hari.
Selain itu, KTMB turut membina empat eskalator dan jejantas pejalan kaki dengan lif bagi menghubungkan para penduduk di kawasan perumahan Seksyen 5 Bandar Baru Bangi.

Turut disediakan ialah lapan kiosk jualan untuk disewa, kawasan khas menurunkan para penumpang dan kemudahan asas termasuk tandas, surau dan platform berbumbung.
KTMB berkata, pada masa ini dua buah stesen yang berhampiran iaitu Kajang dan Bangi merekodkan jumlah pengguna masing-masing iaitu 1,328 orang 624 orang setiap hari.
“Sebanyak 46 perkhidmatan tren komuter akan beroperasi di Stesen Kajang 2 pada hari bekerja manakala 33 trip lagi akan lalu pada hari minggu dan kelepasan am,” jelasnya.
Perkhidmatan pertama berlepas dari stesen ini menuju ke KL Sentral di ibu negara ialah pada pukul 6.15 pagi sementera tren yang terakhir pula tiba pada pukul 10.43 malam.
Untuk hari-hari minggu dan kelepasan am, tren pertama berlepas menuju ke KL Sentral pada pukul 7.11 pagi manakala yang terakhir pula akan bertolak pada 10.43 malam.- KOSMO! ONLINE.


Budak 3 tahun mati dibunuh, kaki tangan dikelar
Oleh IVAN AMIRUL

12 Mac 2023, 4:48 pm
LAHAD DATU – Seorang kanak-kanak lelaki berumur tiga tahun dalam keadaan tangan diikat di kawasan semak dipercayai dibunuh dalam kejadian di Kampung Panji semalam.
Orang awam menemui mayat mangsa dalam keadaan berdarah dan kepalanya turut tersepit di antara dua belah pokok sebelum melaporkan kejadian terbabit kepada polis.
Pemangku Ketua Polis Daerah Lahad Datu, Superintendan Azmir Abdul Razak berkata, pihaknya menerima laporan mengenai penemuan mayat berkenaan pada pukul 3.50 petang.
“Sepasukan pegawai dan anggota dari Ibu Pejabat Polis Daerah (IPD) Lahad Datu kemudiannya dikejarkan ke lokasi penemuan. Siasatan awal mendapati mangsa adalah dari suku Palauh dan ketika ditemui mangsa cedera luka di bahagian kepala, kedua belah tangan dan kaki kiri.
“Tangan sebelah kanan mangsa turut diikat menggunakan seutas tali. Kepala mangsa turut tersepit di antara dua belah pokok. Mangsa juga cedera di kepala dipercayai dicederakan dengan benda tajam dan terdapat kesan torehan di kedua-dua belah tangan dan kaki kiri,” katanya dalam kenyataan media hari ini.
Mengulas lanjut, Azmir berkata, siasatan mendapati ibu mangsa yang berusia lingkungan 20 tahun memaklumkan mangsa keluar dari rumah untuk bermain namun tidak balik ke rumah sehingga mangsa ditemui.

“Mangsa kali terakhir dilihat pada pukul 12 tengah hari semalam dan ibu mangsa telah berusaha mencari di sekitar kampung dan pukul 3 petang, ibu mangsa dimaklumkan anaknya ditemui di kawasan semak di Kampung Panji.
“Ibu mangsa kemudiannya meminta bantuan daripada orang awam bagi menghubungi polis untuk mendapatkan bantuan,” katanya.
Sementara itu, Azmir berkata, seorang lelaki warga asing berusia lingkungan 30 tahun ditahan bagi membantu siasatan.
Menurutnya, tangkapan ini adalah individu yang dilihat terakhir kali bersama dengan mangsa.
“Suspek juga didapati positif dalam penyalahgunaan dadah serta dipercayai kurang siuman. Turut ditahan kedua-dua ibu bapa mangsa yang berusia lingkungan 20 dan 30 tahun juga warga asing untuk siasatan lanjut,” katanya.
Kes disiasat mengikut Seksyen 302 Kanun Keseksaan kerana membunuh. -KOSMO! ONLINE.


Keputusan akhir EIA projek tambak laut belum dimuktamad
Oleh ISWAN SHAFIQ ISA

12 Mac 2023, 5:28 pm
SEBERANG PERAI – Keputusan akhir Laporan Penilaian Kesan Alam Sekitar (EIA) bagi projek tambakan laut Penang South Island (PSI) yang dijadual dimuktamadkan bulan Mac bagaimanapun masih belum dapat ditentukan buat masa ini.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, pihaknya menjangkakan keputusan itu akan diperoleh dalam tempoh beberapa bulan akan datang.
“Ya, kita ada buat ‘submission’ (penyerahan EIA) pada bulan Januari (lepas) dan saya tak pasti tamat tempohnya bila.
“Tapi, ‘evaluation’ (penilaian) projek itu memang ‘on going’ (masih berjalan) ketika ini,” katanya kepada pemberita ketika hadir pada majlis perasmian Karnival Alam Kita 2023 di pekarangan Stadium Batu Kawan, hari ini.
Ini kali ketiga EIA untuk projek itu dihantar selepas ia ditolak sebelum ini dan kini ia di peringkat penilaian semula di Jabatan Alam Sekitar (JAS).
Mengulas lanjut, Nik Nazmi berkata, kelulusan EIA sebenarnya bergantung kepada pihak yang meluluskan iaitu penggerak projek selaku pihak berkuasa yang bertanggungjawab dalam hal itu.

Katanya, jika laporan yang dikemukakan itu tidak ‘longgar’, EIA untuk PSI pastinya tidak akan disemak atau dinilai lebih daripada sekali.
“Jadi, apa yang saya cuba katakan di sini ialah, proses (EIA) itu agak ‘rumit’, namun ia bergantung kepada sokongan yang diterima sama ada untuk meneruskan projek tersebut atau sebaliknya,” katanya pihaknya juga sedang cuba menambah baik proses tersebut agar menjadi lebih efektif pada masa depan.
Dalam pada itu katanya, kerajaan komited untuk menyiapkan projek-projek yang menjadi keutamaan seperti tebatan banjir dan sebagainya seperti yang diluluskan dalam peruntukan sebanyak RM15 bilion oleh kerajaan sebelum ini.
“Jadi, apabila kerajaan baharu dipilih (selepas pilihan raya umum) dan kita tengok balik projek itu.
“Saya ingat PM (Perdana Menteri, Datuk Seri Anwar Ibrahim) ada sebut semalam, apa yang dijimat itu kita boleh ‘spend’ (guna) untuk projek lain. Kita tak nak membazir sebab projek-projek tebatan banjir ini sebagai contoh ‘high in demand’ (mendapat permintaan yang tinggi),” kata beliau. – KOSMO! ONLINE


Hujan lebat, ribut petir di 10 negeri petang ini
Oleh KOSMO!

12 Mac 2023, 5:07 pm
PETALING JAYA – Hujan lebat serta ribut petir dan angin kencang dijangka melanda beberapa kawasan di 10 negeri pada petang ini.
Sehubungan itu, Jabatan Meteorologi Malaysia (MetMalaysia) mengeluarkan amaran ribut petir bagi kawasan-kawasan terlibat sehingga pukul 7 malam.
Menurut MetMalaysia, cuaca buruk tersebut dilihat tertumpu sekitar utara Semenanjung melibatkan negeri Kedah (Kulim dan Bandar Baharu), Pulau Pinang (Seberang Perai Utara, Seberang Perai Tengah dan Seberang Perai Selatan) serta Perak (Hilir Perak, Batang Padang dan Muallim).
“Keadaan sama turut tertumpu sekitar Bera, Pahang (Bera) dan seluruh negeri Selangor, Kuala Lumpur dan Putrajaya petang ini.
“Bagi Negeri Sembilan pula melibatkan Kuala Pilah, Jempol dan Tampin serta beberapa kawasan di Johor seperti Tangkak, Segamat, Muar, Batu Pahat, Pontian, Kulai dan Johor Bahru,” katanya dalam satu kenyataan hari ini.
Tambah MetMalaysia, hujan lebat serta ribut petir juga berisiko di Sarawak merangkumi kawasan Betong (Saratok), Sarikei dan Sibu (Sibu dan Kanowit). – KOSMO! ONLINE